text:
अपना लेखनक जीवन-काल मे सक्रिय, साहित्य आ साहित्येतर बुद्धिजीवीक जीवनी आ व्यक्तित्वक संस्मरण लिखब कोनो रचनाकार लेल, ओहि भाषा आ साहित्यक लेल, आत्यंतिक महत्वक, इमानदार आ जोखिम भरल साहसिक लेखन थिक। आत्म-संस्मरणक प्रतिशत केँ नियंत्रित करबाक संस्मरण-लेखकक क्षमता, ओकर संस्मरण-लेखन केँ वस्तुनिष्ठ बनबैत छैक आ संस्मृत व्यक्तित्वक सर्वोत्तम क्रियाकलाप आ रचनाशीलता केँ, समाजक समक्ष अनुकरणीय बना प्रस्तुत करैत अछि।
मैथिली मे यात्रा-संस्मरण सेहो छपैत रहल अछि आ साहित्यिक-आन्दोलनी कर्मपुरूषगणक जीवनी आ कर्तृत्वक संस्मरण सेहो। आब मैथिलीक संस्मरण-साहित्य ततेक कमजोर नहि अछि, यद्यपि कविता- कथा -उपन्यासक अपेक्षा एखनहुँ कमजोर अछि। हेबनि मे, संस्मरण-लेखन निरंतर समृद्ध भ' रहल अछि। 2018 ई. मे मैथिलीक पैघ कवि-आलोचक कीर्त्ति नारायण मिश्रक 'स्मृति-यात्राक एकान्त मे' प्रकाशित होयब, मैथिली संस्मरण-लेखन मे आत्यंतिक महत्वपूर्ण घटना थिक। संस्मरण-लेखनक एहि पोथीक स्तरीयता आ गंभीरता उपमेय आ अनुकरणीय अछि। कीर्त्ति नारायण मिश्रक स्मृति-यात्रा, एकान्तिक आ चिरस्मरणीय अछि।
कीर्त्ति नारायण मिश्र मैथिली आ हिन्दी मे समानान्तर रूपें काव्य-सृजन केलनि अछि, जे ताही जमीनक 'मिथिलाक सपूत' राष्ट्रकवि दिनकरजी अपन फराक भाषा-नीतिक चलतें, नहि क' सकलाह। कीर्त्ति बाबू नामी-गिरामी काव्य-पोथी सबहक संग फरमाइशी कथा-लेखन, महत्वपूर्ण पत्रिका 'आखर'क आ अन्यान्यक संपादन-कार्य आ आलोचना-ग्रंथ सेहो मैथिली के देलनि अछि। हिनकर पाँचटा कविता-संग्रह तदर्थवाद आ अकवितावादक (Non -poetry) काव्य-दर्शन प्रतिपादित करैत अपन एकटा शैलीक स्थापना केलक अछि, यद्यपि 'अकविता' शब्द सँ बेसी तर्कसंगत 'प्रति-कविता'(Anti-Poetry) होइत। कारण, अकविता मे कविताक अस्तित्वे पर प्रश्नचेन्ह लागि जाइत अछि।
तथापि, कविता मे एकटा दीर्घ कालखण्डक भारतीय आ मैथिली-जीवनक मनोरम व्याख्या प्रस्तुत केलाक बावजूद, यात्री, राजकमल, सोमदेव, प्रो. राधाकृष्ण चौधरी, प्रो. राम शरण शर्मा सन-सन वामपन्थी व्यक्तित्वक घनिष्ठतम सान्निध्य प्राप्त भेलाक बावजूद, हिनकर कवि 'लेखकीय स्वतंत्रताक शर्त्त' पर 'वैचारिक प्रतिबद्धताक बान्ह-छेक' केँ स्वीकार नहि कयलक, यद्यपि अपन सम्पूर्ण लेखन मे सामाजिक मूल्य, प्रखर चेतना आ आधुनिकताक निर्वाहो करबाक कोशिश कयलनि ओ। काव्य- लेखनक ई सब निजी शर्त्त, हिनकर फूट आ फराके छवि बनबैत अछि।
किन्तु एक-सँ-एक, मैथिली हिन्दीक अनेकानेक सम्मान- पुरस्कार सँ अलंकृत लेखक कीर्त्ति नारायण मिश्र, अपन समकालीन साहित्यिक क्रियाकलापक आ अपना कालखण्डक आन व्यक्तित्व सबहक जीवनक क्रियाकलापक निरंतर संज्ञान लेबा सँ, स्वयं केँ कहियो रोकि नहि सकलाह। अर्थात् आन-आन विधाक रचनाशीलताक संग, विशिष्ट-विशिष्ट संस्मरण लिखैत रहलाह, जे हुनकर हृदयक अन्तस्तलक 'एकान्त सेवनक' थोंका थलकमल छल। ओ सबहक संग मुसकिआइत सम्बन्ध निमाहलनि, मुदा ककरो घनिष्ठताक कोनो प्रभाव अपन विचार आ लेखन पर पड़य नहि देलनि। से विशिष्ट संस्मरण-संग्रह 'अपन एकान्त मे' जखन 1995 ई. मे, बारह मनीषीक जीवनी आ उपलब्धि ल' क' आयल, त’ प्रथमे संस्करण खूब चर्चित भेल। चर्चित त’ पहिनहि, पत्रिके मे छपिक' भ' जाइत छल, हिनकर संस्मरण-आलेख। ओही चर्चित पोथीक दोसर परिवर्द्धित संस्करण जखन 2018 ई. मे कुल्लम पचीस मनीषी पर, चौंतिस टा आलेख, एक सिंगापुरक विदेश-यात्रा-संस्मरणक संग आयल, त’ मैथिली संस्मरण-लेखन मे एकटा विशिष्ट शिलालेख लिखा गेल।
ओना त’ संस्मरण-लेखनक आधार , स्मृति होइतहि अछि। मुदा लेखक 'नौस्टेल्जिक' भ' क' जँ लेखन नहि करय, त’ तखने संस्मरणक यथार्थपरकता ओकरा सार्वकालिक महत्वक साहित्य-विधा बना पबैत अछि। कीर्त्ति नारायण मिश्र सएह करैत, मैथिली संस्मरण-लेखन केँ समृद्ध बनबैत, नव पीढ़ीक समक्ष एकटा अनुकरणीय उदाहरण उपस्थापित केलनि अछि। कखनो 'अपन एकान्त मे' स्मृतिक मनोमंथन,कौखन लेखन-कक्षक एकान्त मे आलेख-लेखनक यातना-भोग, कखनो अपन कालखण्डक एकान्त, अपन चलन्त एकान्त मे स्मृति टीपैत, ओ अपन समानधर्मा आ आनो क्षेत्रक बुद्धिजीवीक प्रति, साहित्य-निष्ठा आ मानवीय गरिमा सँ ओत-प्रोत रहैत छथि। सेहो आत्मश्लाघा आ अहम्मन्यता मे डूबिक' नहि, अपितु वैयक्तिक-निष्पक्षता आ निरपेक्ष भावें। वैयक्तिकताक संग रहितो, संतुलित आ निर्वैयक्तिक भ' क'।
भावनासिक्त वैयक्तिक जुड़ाव के बावजूद, वस्तुनिष्ठ संस्मरण तखने लिखल जा सकैछ, जखन लेखकक न्यायशीलता शत-प्रतिशत हो। ईर्ष्या-आमर्ष आ आत्म-प्रशंसा पर पूर्ण नियंत्रण हो। पूर्वाग्रह सँ ऊपर उठि क' संस्मृत व्यक्तित्व केँ, मूल्यांकन केँ उचित स्थान आ आदर देब जरूरी रहैत अछि। से कीर्त्ति नारायण मिश्रक अपन जीवन-निर्माण मे, हुनकर साहित्यिक जीवनक धारा मे, विशिष्ट भूमिका अदाकर्त्तागणक, समाजक अनेक क्षेत्रक बुद्धिजीवीक व्यक्तित्वपरक आ कृतित्वपरक, वस्तुत: मूल्यांकनपरक संस्मरण लिखलनि अछि लेखक।
ओ अपन कालखण्डक भरिसक्के कोनो लेखक केँ छोड़ने हेताह, एहि पोथी मे। तत्कालीन आनो क्षेत्रक बुद्धिजीवीक व्यक्तित्व, कृतित्व, हुनका संग अपन अंतरंगताक संस्मरण, स्मृतिक प्रवहमान यात्रा करैत, एकान्त भावें लिखलनि अछि। तहिना तकर संकलन आ प्रस्तुति मे संस्मृत लेखक आ विद्वानक कालखण्डीय क्रमानुसारिताक ध्यान राखब, ऐतिहासिक-वैज्ञानिक दृष्टिकोणक परिचायक थिक। एतेक धरि जे जाहि कोनो लेखक पर स्वतंत्र संस्मरणात्मक आलेख नहियों अछि (जेना मैथिली आन्दोलनी सम्पादक बाबू साहेब चौधरी), तिनको संस्मृति पर प्रसंगवश प्रचूर प्रकाश-प्रक्षेपण भेल अछि।
संस्मरण-साहित्यक सन्दर्भ मे प्रगतिशील आ उदार अवधारणा अछि जे, संस्मरण-लेखक सँ बेसी महान संस्मरणीय मनीषी होइत छथि। तकर नम्र स्वीकारोक्ति एहि लेखक केँ महान बनबैत अछि। संस्मरण-लेखनक अवश्यंभावी जोखिम उठा क', जीवित आ मृत, दुनू तरहक लेखकगणक संस्मरण-लेखन केलनि अछि। से साधंस प्रशंसनीय अछि। तकर कारण जे अभिव्यक्तिक बेबाकी कतहु कमजोर नहि भेल अछि। लेखक समाजक विविध क्षेत्र सँ चयनित व्यक्तित्व सभक जीवनक संस्मरण लिखलनि अछि, मात्र साहित्ये-क्षेत्रक नहि। एहि मे मिथिला समाजक सम्पूर्ण चित्र आयल अछि। अपन शिक्षक, गुरु, मित्रगण, मैथिली आन्दोलनक उन्नायकगण, प्रखर चिन्तक आ इतिहासकार, राष्ट्रकवि(मिथिला निवासी हिन्दीक दिनकरजी)समाजक बहुरंगी व्यक्तित्व सबहक आख्यान, मनोरम संस्मरण मे लिखलनि अछि।
संस्मृत व्यक्तित्वक जीवन-शैली, चिन्तन, लोक-व्यवहारक उद्घाटन, हुनकर जीवनक निजता आ रचनाक बाह्यावरण भेदन क' क' करब, लेखकक उद्देश्य छनि। संस्मृत व्यक्तित्वक जीवन आ उपलब्धिक संग हुनकर क्रियाकलाप आ चिन्तनक संगति बैसा क' आलेख प्रस्तुत करब कीर्त्ति नारायण मिश्रक विशिष्टता थिकनि। अतीतक भावपूर्ण स्मृतिक स्थायी एवं विशिष्ट चित्रण भेल अछि पोथी मे। लेखकक अपन जीवनक आत्म-संस्मरण सेहो स्वभावत: आयल अछि, आलेख सब मे। मुदा तकर प्रतिशत उचित आ संतुलित अछि।
लेखकक अपन पारिवारिक, सामाजिक, जीविकाबला जीवन, अपना जीवनक साहित्य-लेखकक तथ्य सबहक प्रसंगवशात चर्चा करितो, संस्मृत व्यक्तित्व केँ अत्यंत सम्मान दैत, निरपेक्ष भावें, एकटा सामान्य मनुक्खक विशिष्ट साहित्यिक गुण-अवगुणक संकेत करैत, उचित गरिमाक संग विश्लेषण भेल अछि। ने त’ देखार करब आने झाँपन देब, हिनकर शैली थिक। ई बस समाजक समक्ष व्यक्तित्वक विभिन्न पक्ष आ कृतित्वक गंभीर परिचय राखि दैत छथि। हिनकर कालखण्ड मे जतय लेखकगणक मध्य प्रतिस्पर्द्धो छल, त’ से स्वस्थ आ लोक-कल्याणकारीये छल। ईर्ष्या-द्वेष-विहीन छल। से आजुक लेखकगणक मध्य असंभव जकाँ लगैत अछि। जीवकांतजी अथवा सोमदेवजी आधारित संस्मरण तकर आदर्श उदाहरण थिक।
मैथिली सँ इतर दू भाषाक दूटा साहित्यकारक संग भेल सम्पर्कक संस्मरण पोथी मे संकलित अछि। हिन्दीक, राष्ट्रकवि दिनकरक आ बंगलाक कालीपद कोनारक। कालीपद कोनारक संस्मरणक आधार अछि, हुनका संग भावनात्मक निकटता आ हुनकर साहित्यिक सक्रियता। ओ मैथिलीक कविगणक कविता सबहक अनुवाद बंगला मे क' क' एकटा प्रतिनिधि संग्रह छापि क' मैथिली कविता केँ बंगला मे पठौलनि। हुनकर सहज आ उदार व्यक्तित्वक संस्मरण भावपूर्ण भेल अछि।
ततहि दिनकरजीक संस्मरणक आधार, संस्मरण-लेखकक भौगोलिक निकटता, साहित्यिक सम्पर्क आ दुनूक हिन्दी-प्रेम सेहो अछि। दिनकर मिथिलावासी रहैत 'मिथिलाक सपूत' त’ भेलाह, राष्ट्रकवि हेबाक गौरव त’ भेटलै मिथिला केँ, मुदा मैथिली केँ ओ किछु नहि द' सकलखिन। कीर्त्ति नारायण मिश्र जकाँ दुनू भाषा केँ दितथि, त’ दोसर बात होइत। तेँ एहि संस्मरण-लेखक जकाँ आन मिथिलावासी गंगा, तुलसी आ विद्यापतिक उपरांत, दिनकरजीक भक्ति नहि करैत अछि (जेना कि लेखक लिखलनि अछि)। से स्थान मिथिलावासी उचिते यात्रीजी केँ देने अछि(नागार्जुनो केँ नहि)।
तथापि ई संस्मरण-आलेख दिनकरजीक व्यक्तित्व आ कृतित्वक विस्त्रृत परिचय त’ दितहि अछि। मिथिलावासी केँ ई गौरव त’ छन्हिए जे, एकटा राष्ट्रकवि मिथिलो सँ भेल छथि। भलहि हुनकर 'साहित्यिक भाषानीति' मे 'कट्टरतापूर्वक' राष्ट्रभाषा हिन्दीक स्थान छल आ 'उदारतापूर्वक' मातृभाषा मैथिलीक नहि। हुनकर उग्र राष्ट्रवादी चेतना आ अकास ठेकैत महत्वाकांक्षा, तत्कालीन राजनैतिक अनुकूलता, मातृभाषा मैथिलीक सेवा सँ हुनका दूर रखलक। लेखकक संग, हुनका द्वारा ,हिन्दी मे कयल गेल पत्राचार सेहो सएह संकेत करैत अछि। तथापि, हुनकर आलोच्य भाषानीति सँ असहमत होइतहुँ, हुनकर उपलब्धिक आ व्यक्तित्वक विराट्ता केँ, अवडेरल नहि जा सकैछ, कारण 'राष्ट्रभक्ति' केँ 'राष्ट्रप्रेमक' स्तर धरि त’ प्रगतिशीलो विचारक' लोक केँ स्वीकार करबाक चाही। आ हुनकर समयक चीनक साम्राज्यवादी युद्धनीति सेहो, हुनकर उग्र राष्ट्रवादी काव्य-लेखन लेल जवाबदेह छल।
एहि संस्मरण-पोथी मे अनेक साहित्येतर व्यक्तित्वक संस्मरण सेहो अछि। जेना 'हमर गुरु, प्रेरक आ मित्र प्रो. आनन्द नारायण शर्मा', 'हमर आदर्श शिक्षागुरु मुकुरजी', 'मिथिला मैथिलीक महान विभूति : प्रो.राधाकृष्ण चौधरी’, ‘शान्त-सौम्य-क्रांतिदर्शी पीताम्बर पाठक', 'मैथिल समाजसेवी पं. जगदानन्द झा', आदि आलेख, सम्बन्धित मनीषी सबहक चारित्रिक उदात्तता, उपलब्धि आ समाज- निर्माण मे हुनकर योगदानक बखान त’ करिते अछि, संस्मरण सँ आगू बढ़ि प्रेरणादायी साहित्य-लेखनक प्रतिमान सेहो बनैत अछि।
प्रो. राधाकृष्ण चौधरी मिथिलेक इतिहासकार नहि, भारतोक प्रसिद्ध इतिहासकार छलाह। सेहो राष्ट्रवादी आदर्श-धाराक नहि, वामपंथी धाराक। जहिना ओ 'मिथिलाक गौरव छलाह,तहिना पीताम्बर पाठक क्रांतिदर्शी- चेतनाक विचार रखैत, मिथिला-मैथिली आन्दोलनक, कोलकाता सँ मिथिला धरि ताजिनगी नि:स्वार्थ भावें अलख जगबैत रहलाह। पाठकजीक आन्दोलनी चेतना आ साहित्य-प्रेम, कीर्ति बाबूक कवि सँ कथा लिखबा लेलक, (बाबू साहेब चौधरीक 'मैथिली दर्शन' लेल) से हुनकर उदात्त मैथिली-प्रेम छल। एहि आलेख मे मैथिली- मिथिला लेल अपन जिनगी उसरगि देनिहार बाबू साहेब चौधरीक जीवनी आ आन्दोलनकारी व्यक्तित्व पर सेहो प्रसंगवश खूबे प्रकाश पड़ल अछि आ खूब नीक विवेचन भेल अछि।
मैथिली आन्दोलनकारीगण, बाबू साहेब चौधरी, हरिश्चन्द्र झा 'मिथिलेन्दु' पं.देवनारायण झा, प्रबोध नारायण सिंह, प्रो.मायानन्द मिश्र , मृत्युंजय नारायण मिश्र, कमलेश झा, चुनचुन झा, बैद्यनाथ चौधरी बैजू, राज नन्दन लाल दास, रामलोचन ठाकुर, लक्ष्मण झा सागर आदिक जाज्वल्यमान सूची ताधरि पूर्ण नहि भ' सकैछ, जाधरि पीताम्बर पाठकक नाम ओहि सूची मे नहि जुड़ि जायत। मैथिली आन्दोलन मे कोलकाताक योगदान आ राजकमल चौधरीक मैथिली उपन्यास 'आन्दोलन' दुनू नव पीढ़ी केँ जरूरे बूझल-पढ़ल रहबाक चाही।
तहिना जगदानन्द झा पर केन्द्रित संस्मरण, हुनकर मैथिल समाजक वैवाहिक 'कथाक' घनघोर चिन्ता आ तकर निराकरणक प्रयास रूपें वर-कन्याक परिचयक 'कथा-कोष' छपायब, 'मैरेज-ब्यूरो' सँ छोट समाज सेवा नहि छल, से साबित करबा मे सफल भेल अछि। चेतना समिति, पटनाक सचिव रहैत, हुनकर ई कयल काज हुनकर जीवन केँ धन्य करैत, समाजो केँ नि:स्वार्थ भावें नीक काज करबाक अभिप्रेरणा देलक अछि। संस्मृत एहि व्यक्तित्व सबहक चारित्रिक विशेषता सबहक उद्घाटनक संग, जीवन-उपलब्धिक क्षेत्रक गंभीर परिचय दैत, उपलब्धिक सारभूत आ संक्षिप्त मूल्यांकनो प्रस्तुत करैत अछि। मिथिला-मैथिलीक उन्नायकगणक गंभीर परिचय दैत, जीवनी-टाइप संस्मरणे नहि, आन्दोलनी क्रियाकलापक अपना कालखण्डक साक्ष्यो बनि गेल अछि।
एहि पोथी मे कीर्त्तिनारायण मिश्र एहू लेखन-रूढ़ि केँ तोड़लनि अछि ,जे संस्मरण-लेखन मात्र गद्ये मे संभव अछि। ओ काव्यांजलि मे श्रद्धांजलि नहि द' क', संस्मरण लिखलनि अछि। अर्थात् संस्मृत लेखकक जीवन, चिन्तन, चरित्र, क्रियाकलाप आ उपलब्धिक मूल्यांकनपरक विश्लेषणो प्रस्तुत केलनि अछि। जेना, 'कविवर भागवत प्रसाद सिंह केँ काव्यांजलि', 'अहाँ कोमहर नुका गेल छी प्रभासजी'(प्रभास कुमार चौधरी), 'ड्यौढ़क माँछ', 'अनेरे ढ़ाही लैत'(जीवकान्त) , 'ओ जनमि गेल छथि'(जगदानन्द झा) आदि काव्य-संस्मरण मे भाव-प्रवणताक संग व्यक्तित्वक घनिष्ठतम संस्मरण आ कृतित्वक मूल्यांकन सेहो अछि। 'अनेरे ढ़ाही लैत' मे त’ जीवकांत जीक ढ़ूसि लड़बाक प्रवृत्तिक बेबाक चित्रणक संग, कवित्तक छटा कमाले अछि। सेहो एकटा समकालीन साहित्यिक समानधर्माक द्वारा।
ई पुस्तक कतओक अर्थ मे विरल आ चिरस्मरणीय अछि। पत्राचार-शैली मे संस्मरण लिखब, एकटा अपना शैलीक संस्मरण-लेखनक लीक बनायब थिक। से ओ अनेक आलेख मे केलनि अछि। यात्रीजी, आरसी प्रसाद सिंह, किसुनजी, राजकमल चौधरी, हंसराज, कुलानन्द मिश्र, आदि पर संस्मरण लिखैत, एतबा पत्राचारक उपयोग कयल गेल अछि, जतबा आन कोनो एहेन पोथी मे विरल अछि। पत्राचार प्रासंगिक आधार-भूमिये बनि गेल अछि। मुदा पत्राचार-शैली मे हेबाक कारणे, संस्मृत व्यक्तित्वक जीवनी, कृतित्व, उपलब्धि, तकर विश्लेषण-मूल्यांकन, कतहु सँ उपेक्षित आ अमूल्यांकित नहि रहल अछि।
यात्रीजी पर कुल्लम तीनटा आलेख अछि। 'पत्रक दर्पण मे यात्री-नागार्जुन', 'कालजयी यात्री-नागार्जुन' आ 'हमर पिता, गुरु आ मित्र यात्री-नागार्जुन'। तीनू आलेख तथ्यात्मक रहैत व्यक्तितगत संस्मृतिक संस्पर्श दैत अछि। मुदा संस्मरण-लेखकक नजरि मे पिता, मित्र, गुरु आ कालजयी कवि रहलाक बावजूद, यात्री-नागार्जुन सँ मात्र एकटा भाषा-नीति (व्यक्तितगत उपलब्धिक लेल) ल' पबैत छथि। लेखक हुनका अपन 'काव्यगुरु' नहि बना पबैत छथि। ने त’ हुनकर 'वैचारिक प्रतिबद्धता' ल' पबैत छथि आ ने 'काव्यक बाह्य लय ताल यति' लेबाक बेगरता छनि हिनका। यात्री-सुमन-अमरक छन्द लय ताल यतिक त्याग त’ राजकमले चौधरी 'स्वरगंधा'क भूमिका मे उचिते क' चुकल छलाह। तखन हुनकर समकालीन ई लेखक तकरा कियैक लितथि ? से दुनू तत्व सोमदेवजी लेलनि यात्री-नागार्जुन सँ। से सोमदेवजीक हिनकर संस्मरण सँ सेहो सुस्पष्ट अछि। मुदा सोमदेवक लय ताल यति बला काव्य, काव्य-गीतिका, गीति-काव्य, सोम सतसइ, इत्यादि हुनके नवकविताक शिल्पक समानान्तर सक्षम नहि बनि सकल। जेनाकि कुलानन्द मिश्र अपन एक पत्र मे लिखलनि जे 'सोमदेवजी केँ नव पीढ़ी केँ 'मिसलीड' नहि करबाक चाहियनि। तकरा नवकविता मे लय ताल यतिक प्रसंगो मे आ 'ब्रह्मपिशाच' वा 'होटल अनारकली' (पौकेट बुक्सबला उपन्यास)क प्रसंग मे सेहो लेल जेबाक चाही ।
कुलानन्द मिश्र लोकप्रियता आ पाठक-निर्माणक नाम पर उपर्युक्त दुनू बातक पक्ष मे नहि छलाह। संगहि स्तरीयता घटेबाक आ मंच-रस लेबाक पक्ष मे सेहो नहि छलाह। मुदा सोमदेवजी मंच-रस-मुक्त भइये नहि सकैत छलाह। हुनकर निर्मितिये मंचवादी आ थोपड़ी-प्रेम कुलान्द मिश्र सँ फराक छल। तथापि, यात्री-केन्द्रित तीनू आलेख यात्री-नागार्जुनक व्यक्तित्वक विराटता अवश्य प्रमाणित करैत अछि। आ सोमदेवजीक शैल्पिक-लेखन-नीतिक सम्यक आलोचना सेहो प्रस्तुत करैत अछि।
तहिना रामकृष्ण झा 'किसुन' पर केन्द्रित तीनू आलेख ( 'किसुनजी’, आखर'क सन्दर्भ आ हुनक पत्र, 'किसुनजी सत्त केँ सत्त कहैत रहथि' आ 'किसुनजी, आगि, सुमन-मधुप-अमरक भनसाघरक चूल्हि, आओर.....') किसुनजीक साहित्यिक इमानदारी, हुनकर सत्यनिष्ठा, साहित्यिक सक्रियता-समर्पण, नवकविता लेल हुनकर उत्साह आ आन्दोलन, सुपौल मे नवकविता पर विशिष्ट विचार-गोष्ठीक आयोजन आदि पैघ उपलब्धि केँ फरिछा दैत अछि। किसुनजीक समयक साहित्यिक क्रियाकलापक साक्ष्य आ उपलब्धिक महत्व, एहि तीनू आलेखक माध्यमे, अनेक पीढ़ी बूझैत रहत।
संस्मरण-आलेख सबहक शीर्षक आ नामकरण विमर्शक योग्य अछि। अनेक शीर्षक काव्यात्मक पुट लेने अछि। एतेक धरि जे तकरा संग कविता मे लीखल संस्मरण, संस्मरणात्मक गद्यात्मकता बनाम काव्यात्मकता पर आलेख सब विमर्श ठाढ़ करैत अछि। मस्तिष्क, वैचारिक विश्लेषण, तथ्य-संयोजनक वर्चस्व त’ गद्य मे अछिये। मुदा गद्य आ काव्यात्मकताक संतुलन निश्चय गद्यक लालित्य केँ बढ़ा देबाक आ निखरबाक अवसर देलक अछि। भाव-परिपाक आ काव्यात्मकता सँ वस्तुनिष्ठता प्रभावित नहि भेल अछि। अर्थात बान्ह सँ खत्ता ऊँच नहि भेल अछि। शीर्षक आ नामकरण मे विशेषणक खूबे सटीक प्रयोग भेल अछि, जे संस्मृत व्यक्तित्वो केँ आ आलेखोक प्रतिनिधित्व, सम्पूर्णता मे केलक अछि।
जेना म.म. डॉ. उमेश मिश्र केँ 'मिथिलाक ज्योति-स्तम्भ' कहल गेल अछि, त’ से तकरा आलेख मे तर्कपूर्वक साबित कयल गेल अछि। आचार्य रमानाथ झा केँ 'साहित्यक उद्यानपाल' कहल गेल अछि, त’ से ओ छलाहे। प्रो. हरि मोहन झा केँ लोकप्रियताक आधार पर ठीके 'जन-जन केर हृदय-सम्राट्' कहल गेल अछि। मणिपद्मक व्यक्तित्व केँ 'ऊर्जस्वल' कहब, पूर्णत: समीचीन अछि। सम्पादकजी, सुधांशु शेखर चौधरी केँ 'संवाद सेतुक' विशेषण देब एकदम सटीक अछि। से भूमिका हुनकर मिथिला मिहिरक कार्यालय 'मे' आ 'सँ' रहितहि छल। डॉ. जयकान्त मिश्र शत-प्रतिशत 'मिथिला मैथिलीक यायावर भविष्यद्रष्टा' छलाह। पं. गोविन्द झा 'मैथिलीक सफल साधक' निस्संदेह छथि। सोमदेव निश्चिते लेखकक 'अग्रज आ सहयात्री' छथि। जीवकांतजी कखनो राजमोहन झा सँ, कहियो प्रभास कुमार चौधरी सँ आ कहियो मोहन भारद्वाज सँ 'अनेरे ढ़ाही' अबस्से लैत छलाह। आरसी प्रसाद सिंह ठीके 'विस्फोटक ढ़ेरीपर फूलक गाछ'(सूर्यमुखी, पूजाक फूल) रोपैत छलाह। रमानन्द रेणु त’ लेखकक 'कवि-मित्र' रहबे करथिन। जीवकान्तजी असमय प्रस्थान क' लेखकक 'संवाद केँ एकालाप मे' बदलिये देलनि। हंसराज लेखकक 'अन्तरंग सखा' छलखिन, से आलेखो आ पत्राचारो कहैत अछि। प्रभासजी पर लिखल संस्मृति, ठीके सक्रियता मे हुनका 'अतुलनीय' बनबैत अछि।
सत्त पूछी त’ संस्मृत व्यक्तित्वक जीवनी, उपलब्धि, वैचारिकता आ जीवन-शैलीक वाचन मे संस्मरण-लेखक इमानदार, निष्पक्ष आ निर्दुष्ट रहलाह अछि। रचनाकार आ बुद्धिजीवीक व्यक्तित्व आ जीवनी पर महत्वपूर्ण टिप्पणी अंकित करैत, व्यक्तित्वक कोनो उल्लेखनीय पक्ष केँ अनायास अथवा सायास छोड़ै़त नहि छथि। संस्मृत व्यक्तिक आ लेखकक दून्दु, द्वैध, चिन्तना, सबहक तथ्यात्मक संज्ञान लैत, विश्लेषणो करैत छथि। सेहो बेबाकीक संग। मुदा विनम्र भावें। वस्तुत:अपना कालखण्डक प्रामाणिकताक संग, साक्ष्य अंकित करैत, 'अतीत'केँ 'सार्थक इतिहास' मे बदलि दैत छथि कीर्त्ति नारायण मिश्र।
कालखण्ड- विशेषेक नहि, क्षण-विशेषोक प्रासंगिक आ मुख्य सांस्कृतिक-साहित्यिक क्रियाकलापक नीक संस्मरण प्रस्तुत केलनि अछि लेखक। अपना समयक साहित्यिक, सांस्कृतिक, सामाजिक अन्तर्धारा सबहक नीक उपस्थापन क', मैथिली साहित्यक जीवन्त दस्तावेज बना देलनि अछि, एहि पोथी केँ। अपना समयक समकालीन साहित्यक सभ प्रकारक प्रासंगिक क्रियाकलापक साक्ष्य, विश्वसनीय ढंग सँ व्यास जकाँ बखानलनि अछि। संस्मृत मनीषीक जीवन-चरित आ मूल्यांकनक तर्कपूर्ण संयोजन, आलेख केँ वैज्ञानिक स्वरूप प्रदान करैत अछि। गप्पबाजी सँ विश्वसनीयता खंडित नहि भेल अछि। आंकड़ा, स्मृति-तिथि, वर्षक उल्लेख, रचनाकालक प्रसंग, पोथीक विश्वसनीयता बढ़ा देलक अछि।
सिंगापुरक विदेश-यात्राक एकमात्र संस्मरण, पोथीक अंत मे डायरी-शैली मे संस्मृत आ संग्रहित अछि। यात्राक मनलग्गू, रोचक आ छोट -छोट वर्णन, तकर तिथिवार प्रस्तुति रमणीक भेल अछि। सिंगापुरक क्षेत्रीय, भौगोलिक देस-संरचना, मिश्रित संस्कृति, राष्ट्रवादक भावना, विकासक चमत्कारी उपादान सबहक वर्णन, पर्यटन-व्यवस्था आ प्राकृतिक उपादान सबहक अद्भुत आ जीवन्त चित्रण भेल अछि। स्थानीयताक विवरण आ विकासक चकचोन्ही पाठक केँ सिंगापुर मे उत्सुकता जगा क' ज्ञानवृद्धि करैत अछि। पाठक घरे बैसल सिंगापुरक गहींर परिचय आ आनन्द ल' क' अपना देस आपस भ' जाइत अछि। सेहो स्थानीय संस्कृतिक चेतनाक संग।
वस्तुत: 'स्मृति-यात्राक एकांत मे' मैथिलीक संस्मरण-लेखनक एकटा प्रतिमान थिक। स्मृतिक ई यात्रा देखा देलक अछि, जे लेखक आ बुद्धिजीवीक कृतित्व सँ कम महत्वपूर्ण ओकर जीवन आ व्यक्तित्व नहि होइत अछि। नव पीढीक लेल ई पोथी, मैथिली साहित्यक समकालीन इतिहासे जकाँ अछि, जकर पाठ सँ कोनो नव लेखक, नवीन पीढ़ी वा प्रतियोगी परीक्षाक छात्र, अपन न्यो मजगूत करैत, अपन अस्त भ' गेल वा अस्ताचलगामी पीढ़ीक सूर्यगणक, गंभीर परिचय प्राप्त क' सकैत अछि।
साहित्य-संस्कृति आ समाजक इतिहास ओ वर्तमानक गम्भीर अध्ययन, जिनगीक विशद अनुभव, चौंचक विवेक-सम्मत ओ प्रगतिशील दृष्टि-बोध एवं फरिछायल वैचारिकता सँ जाहि कोटिक लेखक बनैत छैक, से छथि रमेश। मैथिली साहित्य मे पछिला सदीक आठम दशकक आमद एहि बहु-विधावादी लेखकक यू.एस.पी. छन्हि - हिनक प्रयोगधर्मिता। हिनक गजल होनि, कविता होनि वा कि कथा, कथ्य, शिल्प-शैली आ भाषा सभ स्तर पर ई नव-प्रयोग करबाक चुनौती आ जोखिम लैत रहलाह अछि। नवतूरक लेखन पर धुरझार समीक्षा लिखनिहार एहि विधाक ई विरल लेखक छथि। एखन धरि हिनक जमा पन्द्रह गोट मूल-पोथी प्रकाशित छनि, जाहि मे गजल संग्रह (नागफेनी), कविता संग्रह (संगोर, कोसी-घाटी सभ्यता, पाथर पर दूभि, काव्यद्वीपक ओहि पार, कविता-समय), गद्य-कविता संग्रह (समवेत स्वरक आगू), दीर्घ-कविता संग्रह (यथास्थितिक बादक लेल), कथा संग्रह (समाँग, समानान्तर, दखल, समकालीन नाटक, कथा-समय) आ समीक्षा संग्रह (प्रतिक्रिया, निकती) सभ अछि। हिनक सम्पादन-सहयोग मे सेहो विभिन्न विधाक पाँच गोट पोथी प्रकाशित अछि। हिनक दू गोट कविता संग्रहक हिन्दी-अनुवाद प्रकाशित भेल अछि। डॉ. इन्द्रकांत झा सम्मान (विद्यापति सेवा संस्थान, दरभंगा), तिरहुत साहित्य सम्मान (मिथिला सांस्कृतिक परिषद, हैदराबाद) आ मिथिला जनचेतना सम्मान (मिथिला लेखक संघ, दरभंगा) सँ सम्मानित लेखक रमेश सम्प्रति दरभंगा मे रहैत छथि । हिनका सँ +91-7352997069 पर सम्पर्क कयल जा सकैछ ।


c: text/html

text:
अपने क' बता दी कि रिटायर्ड प्रोफेसर मीरा केँ बेटा कैल्हि मंगल दिन फांसी लगा आत्महत्या क' लेना छल। ऐहिक बाद सँ हुनकर सासुर पक्षक लोग सभक द्वारा लगातार हंगामा जारी अछि। देर राति जखन प्रोफेसर मीरा केँ घर सभ कियो सुतल छल लड़की पक्षक लोग सभ हुनका घर पहुंच खूब हंगामा केलक। लोग सभ नगर थाना पुलिस सँ मदद केर गुहार लगौलक। लोग सभ इंस्पेक्टर मनीष आनंद आओर जमादार नवल किशोर यादव पर जानलेवा हमला क' देलक। जाहिसँ दुनू बुरी तरहे घायल भ' गेलथि।
एम्हर, घटनाक बाद दुनू घायल केँ सदर अस्पताल मे इलाजक लेल भर्ती कराओल गेल अछि। ओतहि, एहि मामला मे पुलिस अधीक्षक मीनू कुमारी कहलनि कि कानून हाथ मे लेबै बला लोग सभ पर कड़ा कार्रवाई कायल जायत। बहरहाल, जे भी होय ई घटना एक बेर फेर पुलिसक कमजोर कार्यशैली केँ उजागर केना अछि।

robotstxt: allowed

filter: keep


text:
.
त्रेता युग मे राम अपन भाई लक्ष्मण और गुरु विश्वामित्र संगे मिथिला के यात्रा कयने छलाह| वाल्मीकि रामायण सँ ई ज्ञात होईत अछि जे अयोध्या सँ ओ पैदल मिथिला आयल छलाह |सीता सँ विवाह के बाद हुनका तथा बरियाती संगे अयोध्या घूरती काल मे रथ सँ गेल छलह| अयोध्या सँ जनकपुर जाईत काल मे बाट मे 13 रात्रि विश्राम भेल छल| अयोध्या घूरती काल मात्र 3 रात्रि विश्राम छल| राम मिथिला कोन बाट स एलाह आ कोन बाट स घुरलाह एहि पर प्रस्तुत अछि पूर्व प्रशासनिक पदाधिकारी गजानन मिश्र क इ शोधपरक आलेख – समदिया
विश्वामित्र के सिद्धाश्रम जे बक्सर लग छल, सँ विदा भ’ कोइलवर मे सोन नदी पार क’ निकटस्थ दक्षिण परेव मे 12 वी रात्रि विश्राम कयलनि| एतय सँ दिघवारा मे गंगा पार क वैशाली अयलाह तथा ओतय सँ महुआ-ढोली होईत दर्भांग( यानि वर्तमान दरभंगा) मे आबि रात्रि विश्राम कयल|
एकटा संस्कृत अभिलेख जे यामलसारोद्धार के अंश अछि और जे 15-16 वी सदी के रचना प्रतीत होईत अछि, मे ई लिखल अछि जे वैशाली सँ चलि श्री राम दर्भांग मे पहुँचि कुश-घास पर रात्रि विश्राम कयल तथा अगिला भोर दर्भांग सँ विदा भ’ गौतम आश्रम मे अहिल्या के उद्धार करैत जनकपुर पहुँचलाह| कुश-घास पर रात्रि-विश्राम कयलाह तैं दर्भांग नाम पडल| दर्भांग के अर्थ होईत छैक कुश के भूमि| दर्भांग सँ दरभंगा नाम होयब स्वाभाविक अछि|
राम के मिथिला यात्रा पर शोध कयनिहार सुन्दर कृष्णास्वामी लिखैत छथि जे राम विवाहोपरांत सीता, पिता और बरियाती संग तेसर रात्रि विश्राम डेरबा ( उत्तर प्रदेश मे सरयू कात) मे कयलनि| मुदा पहिल दु रात्रि विश्राम कतय कयलनि- तकर कोनो उल्लेख सुन्दर कृष्णास्वामी नहि करैत छथि|
जनकपुर सँ डेरबा ( उत्तर प्रदेश) 180 मील दूर अछि| जनकपुर सँ डेरबा के मार्ग मे वर्तमान मे सीतामढ़ी, शिवहर, पुरबी चंपारण, छपरा और सारण जिला पडैत अछि| एहि मार्ग मे पश्चिमी चंपारण मे पिपरा-मधुबन लग सीताकुंड अछि जे किम्बदन्ति मे सीता सँ सम्बंधित अछि| ई अनुमान कयल जा सकैत अछि जे राम पहिल रात्रि विश्राम सीताकुंड पिपरा मे कयने होयताह| एकर बाद दोसर रात्रि विश्राम सिवान मे कतहु भेल होयत- से अनुमान होईत अछि|
पंडित भवनाथ झा कहैत छथि जे राम-सीता केसरिया के बाद प्राचीन कुशीनगर के मार्ग सँ अयोध्या गेल होयताह| केसरिया-कुशीनगर-अयोध्या मार्ग निस्संदेह प्राचीन अछि| मुदा एहि मार्ग मे बस्ती,गोरखपुर और देवरिया जिला के सरयू तटीय क्षेत्र नहि पडैत छैक| एहि तिनु जिला मे व्याप्त जनश्रुति के अनुसार राम पथ ओ अछि जे अयोध्या सँ सरयू के दक्षिण काते-काते छावनी( बस्ती जिला), दोहरी घाट मे सरयू के पार क’ उत्तर स्थित बरहल्गंज सँ गुथनी( सिवान जिला) तक अछि| गुथनी सँ सिवान होईत केसरिया सेहो एक प्राचीन मार्ग अछि| सारन्य( सिवान के प्राचीन नाम) मे सिवान यानि मध्यकालीन अलीगंज संभवतः प्राचीनतम स्थल अछि| तैं हमरा जन्तवे राम-सीता केसरिया के बाद सिवान मे दोसर रात्रि विश्राम कयलनि| डेरबा( गोरखपुर) जतय राम तेसर रात्रि विश्राम कयने छलाह,सँ सिवान 57-58 मीलअछि, सिवान सँ चकिया-पिपरा सीताकुंड 66 मील अछि| तैं हमरा जन्तबे पहिल रात्रि विश्राम सीता कुंड मे भेल होयत| सीतामढ़ी सँ चकिया 51 मील अछि|
ओना केसरिया वस्तुतः अतिमहत्वपूर्ण स्थान छल| गज़ेतिअर मे एकरा राजा बेन के गढ़ कहल गेल अछि| संभवतः कंनिंघम सेहो उल्लेख कयने छथि जे केसरिया बौद्ध काल सँ पहिने सँ महत्वपूर्ण छल| केसरिया के सटले पूरब मे सम्मोहती/ मख्वा नामक एक छोटछीन धार बहैत अछि| ई धार प्राचीन कालीन प्रखर बाया नदी के एकटा स्रोत भ’ सकैत अछि| यदि इएह नदी देविका नदी छल त’ देविका नदी के कात मे श्री राम द्वारा रात्रि विश्राम के उल्लेख अछि| एहि ठाम सँ किछुएपूरब पिपरा-मधुबन मे प्रसिद्ध सीता कुंड अछि|
हमरा जनैत जैन मुनि प्रभ सूरी जे सुल्तान मुहम्मद बिन तुगलक के दरबार मे सम्मानित छलाह, 14 वी सदी मे मिथिला भ्रमण कयने छलाह| ओ मिथिला द’ लिखैत छथि जे एहि ठाम सीता के जन्म भेल छल, राम-सीता विवाह-स्थल साकल्य-कुंड के नाम सँ जानल जाईत अछि, एहि स्थल-पर विशाल वट-विटपी अछि, एहि ग्राम के जगती के नाम सँ जानल जाईत अछि, एहि ठाम पाताल-लिंग अछि, लगहि मे राजा जनक के भाई कनक के कनकपुर अछि| विशेष बात ई जे जैन मुनि कतहु जनकपुर के चर्चा नहि करैत छथि| वस्तुतः नेपाल के केओ प्राचीन वा मध्यकालीन इतिहास के इतिहासकार कतहु जनकपुर के चर्चा नहि करैत छथि| वर्तमान मे जे जनकपुर अछि, से तैं संदेह उत्पन्न करैत अछि| जनकपुर के पहिल बेर नेपाल के राजस्व अभिलेख मे उल्लेख 1667 ई के मकवानी राजा मानिक सेन के भूमि-वृत्त दान पत्र मे अछि| वर्तमान जनकपुर के पहचान और प्रचार बद्रीनाथ (भारत) के संत महंथ चतुर्भुज गिरि द्वारा 17 वी सदी के उत्तरार्ध मे कयल गेल छल| हुनका द्वारा पहचान के आधार मात्र हुनक विश्वास और हुनक कथित स्वप्न छल| तैं वर्तमान जनकपुर के असली जनकपुर मानबा मे संदेह होयब बाजिव बुझाइत अछि| मिहिला परगंना मिथिला के अपभ्रंश बुझि पडैत अछि|
.
(लेखक पूर्व भारतीय प्रशासनिक सेवा अधिकारी छथि)


text: पटना। कानून त एहि देश मे बहुत बनाउल जाइत अछि, मुदा बहुत रास कानून बनलाक बाद फाइल मे दबल रहैत अछि। एहने एकटा कानून कए ओकर निर्माणक आठ साल बाद क्रियान्वित कैल जा रहल अछि। राजधानी पटना मे सार्वजनिक स्थल पर सिगरेट अथवा तम्बाकू उत्पाद क सेवन करबा पर आब अहां कए कम स कम सौ टकाक जुर्माना लागत। एतबे नहि कोनो शिक्षण संस्थान स सौ मीटर क दायरा मे सिगरेट पीला पर या बेचबा क मनाही करि देल गेल अछि। एकर संगहि छोट-छोट बच्चा द्वारा सिगरेट आ तम्बाकू उत्पाद कए बेचबा पर सख्त प्रतिबंध लगा देल गेल अछि। एहि संबंध मे पटनाक सिटी एसपी शिवदीप लांडे शहर क सबटा थानेदार, यातायात पुलिस क बीट इंचार्ज आ अन्य पुलिस पदाधिकारी कए आवश्यक निर्देश देलथि अछि। एसपी सिटी कहला जे कानून ने नव नहि अछि मुदा एकरा आब सख्ती स लागू कैल जा रहल अछि। ओ कहला जे शहर मे सार्वजनिक स्थल पर धूम्रपान कक्ष क सेहो निर्माण करौल जा रहल अछि जे आन शहर मे सेहो अनिवार्य कैल जा रहल अछि।


text:
विशेष संपादकीय
अखिल भारतीय मिथिला संघ – अन्तर्राष्ट्रीय मिथिला राज्य संघर्ष समिति – मिथिला राज्य निर्माण सेना आ आब ‘मैथिली साहित्य महासभा दिल्ली’ – ई सब संस्था आ समूह अपन विशिष्ट उद्देश्यक संग दिल्लीक मैथिली-मिथिला परिवेश केर पोषण एहि तरहें केलक अछि जाहि सँ मैथिल केर भविष्य दिल्ली मे उज्ज्वल बनि गेल अछि।
राजनैतिक अधिकार मजबूत भेने बिना आन कोनो सम्मान ओतेक गणनीय नहि होइत अछि। वर्तमान परिवेश मे विधानसभा आ सांसद दुनू मे दिल्ली मैथिल केँ सम्मान देबाक कीर्तिमान् स्थापि कय चुकल अछि। आगामी समय मे आरो एकजुटता बढत आ ई सम्मानक दायरा निश्चित तौर पर बेसी होयत।
सामाजिक संस्कार मे दिल्लीक पहिचान मैथिलीभाषी सँ परिभाषित होमय लागल अछि। एहि सँ पूर्वो कोलकाता जखन देशक राजधानी रहल तहियो मैथिल अपन मड़ौसी सँ दूर जाय देशक सेवा लेल राजधानीक्षेत्र केर मूल योगदानकर्ता बनबाक कीर्तिमान बनेलनि। तहिना वर्तमान समय मे समस्त भारतक राजधानी दिल्ली मे मैथिल केर उपस्थिति लगभग हरेक क्षेत्र मे देशसेवा लेल नव-नव कीर्तिमान बना रहल अछि।
मैथिल नारी नहि छथि बेचारी – ई विषय डा. उषा किरण खान द्वारा चुनल गेल छल। अमित आनन्द केर संयोजन मे व्याख्यानमालाक प्रारंभ करबाक निर्णय केर ई पहिल आगाज एतेक मूल्यवान् विषय केँ छूलक जाहि सँ नारीशक्ति केर मातृशक्ति होयबाक स्वयंसिद्ध तथ्यक आदर भेल। स्वयं डा. उषा किरण खान केर व्याख्यान आ ताहि कार्यक्रम मे गोआक राज्यपाल मैथिल नारी डा. मृदुला सिन्हाक आगमन आ ओत्तहि प्रकृति-निर्मित परिस्थिति सँ तेसर नारी राजविराज (नेपालक सप्तरी जिला मिथिलाक्षेत्र) सँ एहि कार्यक्रम मे सहभागिता देबाक निर्णय कय मानू जेना सरस्वती, लक्ष्मी आ पार्वती तिनू देवी एकठाम पहुँचि दिल्लीक मैथिल नारीशक्ति केँ आशीर्वाद देलीह जाहि सँ निकट भविष्य मे मैथिल नारीशक्ति सेहो अपन पहिचान केँ आरो सुदृढ बनेबाक लेल किछु न किछु उत्कृष्ट प्रदर्शनी सँ प्रारंभ कय किछुए समय मे दिल्लीक रामलीला मैदान सन विस्तृत स्थान पर विशाल मैथिल महासम्मेलनक सूचना केँ आरो पुष्ट कय देलक अछि।
मैथिल पहिचान केँ पुनर्स्थापित करबाक लेल आब सौराठ सभा या ससौला सभा या कोनो ऐतिहासिक सभा मिथिलाक कोनो स्थान पर ओतेक प्रभावकारी नहि अछि जतेक हस्तिनापुर मे स्थापित जनकवंशीय परिवारक अधिपत्य सँ दिल्ली मे अछि। २०१३ केर ओ कवि एकान्तक चारि-दिवसीय उपवास मे लेल गेल निर्णय जे मैथिल अपन सामूहिक शक्ति प्रदर्शन दिल्लीक रामलीला मैदान मे करैथ, से आब लगभग बारह आना पूरा भऽ चुकल अछि। बस किछुए समय आर बाकी अछि जखन दिल्लीक टोले-टोले दुर्गा पूजाक ढोलिया सँ ढोल पीटैत घरे-घर माताजीक मन्दिर मे आबि दीवारी लेसबाक सूचना देनाय तक लेल देरी अछि। ई जागरण एहेन अछि जे मैथिल केर पहिचान केँ भारतीय संविधान मे ससम्मान सहित स्थापित करत।
मैथिली जिन्दाबाद!!


text:
“नेट-निरपेक्षता औ मिथिला पs प्रभाव”
टेक-मिथिला | झाचंदन | नव दिल्ली | 19वाँ अप्रिल, 2015 10:20
अखन सब जगह सब गोटेक इंटरनेट पs समान पहुच उपलब्ध करवैक लेल वाद-विवाद छिड़ल अछि जेक्करा नेट-निरपेक्षता कs नाम देल गेल अछि | आउ बुझी ई नेट-निरपेक्षता की होये छैक औ एककर आम उपभोक्ता प की प्रभाव हेतै ? नेट निरपेक्षता मs सब तरह कs इंटरनेट ट्रैफिक कs संग समान बर्ताव कैल जैत अछि औ कोनो लोग या कंपनी कs खाली भुगतान क नाम पs प्राथमिकता नै देल जा सकै छै | अय तरह के कोनो वयवस्था जै मs उपभोक्ता स इंटरनेटक सामान्य भुगतान के अलावौ आन भुगतान लै जाय पs पक्षतापूर्ण मानल जैत |संजाल (इंटरनेट) पs जखन अहाँ किछु ताकै (सर्च) छियै तह ढेर रास वेबसाइट सब खुलैत अछि , जैसौ अहाँ वृहित जानकारी सब हासिल करै छि , मुद्दा अगर येहा वेबसाइट सब नै खुजै तह अहाँ बहुत रास महत्वपूर्ण जानकारी सबसौ वंचित रैह सकै छि या एक्करा लेल अहाँके इंटरनेट सेवा प्रदाता कंपनी कs अलग सौ भुगतान कs रs पड़त | येहा परिस्थिति ‘नेट न्यूट्रैलिटी’ कs भंग करैत अछि|
उदाहरण स्वरूप : जेना अहाँ एयरटेलक उपभोक्ता छि औ 3जी सर्विसक 298 टका कs डेटा पैक उपयोग कs रहल छि , अहि पैक मs अहाँके 1जीबीक डेटा नेट पs समान अधिकार अछि औ संगे 150-150 एमबी FB औ WHATSAPP कs लेल देल गेल अछि , मुद्दा अहि इंटरनेटक 1जीबी डेटाक पैक 255 टका कs सेहो उपलब्ध अछि , सम्झ्वैक मतलब ई अछि जे अहाँ सौ 43 टका अतिरिक्त खाली FB औ WHATSAPP कs लेल जा रहळ अछि |
आन उदाहरणक देखल जाये तह जेना की अहाँ कS एकटा मोबाइल ऑनलाइन खरीद्वाक अछि जेक्कर मूल्य AMAZON इंडियाक वेबसाइट पs 5000 छै औ अहि मोबाइलक मूल्य फिल्पकार्ट पs 4500 छै मुद्दा नेट-निरपेक्षता हटै पs जे अहाँक नेट सर्विस प्रदानकर्ता अछि तेक्कर करार खाली इंडिया सौ छै , से अहाँके ओक्कर वेबसाइटक गति फिल्पकार्ट वेबसाइटक तुलना मs बेसी देत औ संभवतः फ्लिपकार्ट कs वेबसाइट खुजवौ नै करत तखन अहाँक मजबूरी या दुखित भsक्s इंडिया सौ मोबाइल 500 टका बेसी मs खरीद पड़त|
नेट-निरपेक्षता कs अर्थ:
1) इंटरनेट पs उपलब्ध सबटा साइट सब पs सबक़ समान पहुच औ अधिकार हेबाक चाही,
2) हरेक वेबसाइट एक किलोबाइट या मेगाबाइट कs लेल शुल्कक दर बराबर रहै, कोनो विशेष वेबसाईटक गति (स्पीड) बेसी या कम नै हुवै ,
3) कोनो तरह क विशेष गेटवे, जेना- एयरटेल वन टच इंटरनेट, डेटा वैल्यू एडेड सर्विसेज, इंटरनेट डॉट ओआरजी औ आन सब नै हुवै ,
4)कोनो वेबसाइट ‘जीरो रेटिंग’ नैइ हुवै या किछु वेबसाइट सबक़ दोसर वेबसाइटक तुलना मs मुफ्त या अतिरिक्त सल्क नै हेवाक चाही ,
5) सबटा वेबसाइट्स औ एप्प कs समान अधिकार क वयस्था हो ,
6) हर एक ता उपभोक्ता कोनो तरह कs वेब-बेस्ड सर्विस तक पहुंच बनल रहै ,
7) कोनो तरह के वेबसाइट या एप्प ब्लॉक नै रहै,
8) सब तरहक वेबसाइट कs देखै कs लेल एक समान गति (स्पीड) रहै |
नेट-निरपेक्षता खत्म भेल तह :
1) आन-आन वेबसाइटक लेल आन-आन गति (स्पीड) भेटत्
2) टेलीकॉम कंपनी सौं जुड़ल एप्प औ वेबसाईटे ता मुफ्त भेटत्,
3) जे एप्प, वेबसाइट क संग टेलीकॉम कंपनी क करार नै अछि ओये सब पs अतिरिक्त शुल्क लागत ,
नेट-निरपेक्षता के मैथिल औ मिथिला पs प्रभाव :
मानव सभ्यता केर इतिहास कs तीन ता चीज मुख्यतः बदैल कs रैख देल्कै -आगि , चक्का (पहिया) औ इंटरनेट. अय मs इंटरनेट क सबसौ बेसी क्रांतिकारी असर सम्पूर्ण दुनिया पs भेल, जे अय दुनिया औ दुनिया कs देखैक नजरियैई सबक बदैल कs रैख देल्कै | विगत किछु साल सौ मिथिला मs कंप्यूटर, मोबाइल औ इंटरनेटक उपयोग बढ़ल हँ |मिथिलाक्षेत्र मs ज़िला स्तर सौ लs कs पंचायत स्तर तक सेहो कंप्यूटर पs काज भेनै शुरु भs गेल अछि औ एक्कर प्रभाव आम जन-मानस पs सेहो परि रहळ अछि जेना की समुचित सरकारी संगे सामाजिक जानकारी प्राप्त केनै खासकर युवा वर्ग सब इंटरनेटक प्रयोग देश-विदेशक़ जानकारी प्राप्त करैक संगे पठन-पाठन कार्य मे सेहो कs रहळ छैथ| प्रमुख टेलिकॉम कंपनी सब पहिने सौ अहि क्षेत्र म बात-चित (कॉलिंग) आऔ संदेश (मेसेजिंग) सर्विस कs आन राज्यक औ क्षेत्रक तुलना मs बेसी शुल्क वसूल रहळ छै और सर्वीसो समुचित नै प्रदान कs रहळ छै ( नेटवर्क सिग्नल जेनै, टैरिफ सौ बेसी पाय कटनैइ औ आन चीज ), औ अहि क्रम मs जे नेट-निरपेक्षता अगर लागू कैल गेल तह किछु हद तक ई मिथिलाक तकनीकी विकास कs प्रभाव करत|
*****अगर अहाँ नेट-निरपेक्षता कs पक्ष मs छि तह अहि संदेश-लिंक (मेल) “[email protected]” पs अप्पन पक्षक संदेश TRAI कs भेज सकै छि |*****
मिथिला औ मैथिल जन के विकास मे संचार तकनीक कs मतवपूर्ण स्थान अछि औ एककर उपयोग वास्तविक औ समान रूप सौं हेवाक चाही | तह आउ सबगोटे “नेट-नीरपेक्षता” कs पक्ष म ठार होवै छि औ अहि तरह के अवरोध के दूर कैर मिथिला कs विकास मs सहभागी बनी |


text:
अनाज, दबाई, आ तत्काल निवास लेल प्लास्टिक तिरपाल, आदिक सेहो वितरण भेलैक अछि। गाम-पंचायक केँ सख्त हिदायत छैक जे जान-माल केर सुरक्षा लेल जेहेन कोनो व्यवस्था चाही ताहि लेल प्रखंड विकास पदाधिकारी एवं जिला पदाधिकारी सँ सीधा सम्पर्क करबाक अछि। जिलाधिकारी स्वयं अपनहि सँ हर दिनक राहत वितरण मोनिटर कय रहला अछि।
बाढ़िक विपत्ति मे हर मानव द्वारा मानवीय सहयोग सँ बड पैघ राहत बँटायल अछि
तत्काल राहत बिहार सरकार केर तरफ सँ हरेक परिवार (कार्डधारक) केँ ६००० टका बैंक खाता मे पठा देल गेलैक अछि।
मंत्री संजय झा सेहो दिन-राति जल प्रकोप नियंत्रण व्यवस्थापन आ नुकसान केँ मिनिमाइज करबाक लेल परियोजनाक पदाधिकारी सभक संग हर जगह काजक अनुगमन आ विभिन्न निर्देशन आदि दय रहला अछि।
स्थिति केँ नियंत्रण मे सेहो कही, संगहि सरकार सजगता सँ सब किछु सम्हारि रहल यऽ ईहो सच अछि।
निजी संस्था – सामाजिक समूह आदि सेहो अपना-अपना सद्भावना सँ जगह-जगह मानवीय सहयोगक तौर पर राहत वितरण करैत अछि। जतय कतहु लोक समस्या मे देखाइत अछि ताहि सब केँ उचित सहयोग करय लेल अनेकों हाथ आगू बढल अछि। एहि मौका मे कतेको एनजीओ अपन हाथक सफाई सब सेहो देखा रहल अछि, जाहि पर किछु व्यंग्य हालक समय मे मैथिली संचारकर्म मे प्रकाशित कयल गेल। यथा मिसिर जी द्वारा राहत लेल चन्दा संकलन ५००० टका आ राहत वितरणक खर्चाक हिसाब मे कुल खर्चा राहत वितरण कयनिहार कार्यकर्ता पर ४२५० टका, राहत केवल ७५० टका के बिस्कुट पैकेट, सेहो लेनिहार कतेको हाथ!
कहबाक तात्पर्य ई भेल जे दानशीलता आ मानवीय सहयोगक भावना जरूर रहबाक चाही, लेकिन राज्य केर तरफ सँ जखन सब किछु तत्परता सँ भऽ रहल छैक तखन राज्यक कोष मे सेहो जमा कय अपन दान केँ सदुपयोग कयल जा सकैत अछि। खरखाँही लुटबाक प्रवृत्ति सँ सामाजिक पहल मे सक्रिय लोक केँ बचबाक जरूरति छैक, विशेष रूप सँ बाढि व अन्य प्राकृतिक प्रकोप केर संवेदनशील अवस्था मे।
अखिल भारतीय मिथिला संघ केर दिल्ली व दरभंगा केन्द्र एहि दिशा मे नीक पहल केलक अछि। शाश्वत मिथिला केर सोच पूर्ववत् सकारात्मक आ यथार्थ सहयोग लेल आगू देखि रहल छी। एहि मे आरो सहयोगी हाथ सब बढय ताहि लेल आह्वान कय रहल छी। अहाँक देल दान सुपात्र केँ भेटय, ई एनी-ओनी-तथैव-च मे खराब नहि हुअय, ताहि लेल जिम्मेदार लोक सब अपनहि सँ सारा बात पर मोनिटरिंग कय रहला अछि।
हरिः हरः!!


text:
आब डॉक्यूमेंटरी...शॉर्ट फिल्म के माध्यम सं बिहारक गौरवशाली इतिहास के बारे मे लोक के बताएल जाएत.
डॉक्यूमेंटरी...शॉर्ट फिल्म सं आई-काल्हि के युवक के बिहारक
शानदार अतीत...इतिहास केर जानकारी देलजाएत.
एहि लेल बिहारक सूचना आओर जनसंपर्क मंत्री वृशिण पटेल मंगलदिन 21 टा डॉक्यूमेंटरी के विमोचन करलखिन्ह.
ई सभ डॉक्यूमेंटरी...शॉर्ट फिल्म मे बिहारक विकास आओर पटना केर ऐतिहासिक भवन...घरोहर के बारे मे बताएल गेल अछि.
एहि फिल्म मे पटना के गोलघर, म्यूजियम, कुम्हरार, खुदाबख्श लाइब्रेरी, गांधी मैदान, दरभंगा हाउस, चंपारण के भितिहरवा आश्रम, भागलपुरक मंजूषा पेंटिंग, मुजफ्फरपुर केर लहठी उद्योग के बारे मे जानकारी देल गेल अछि
डॉक्यूमेंटरी...शॉर्ट फिल्म मे बिहारक विवाह गीत के सेहो शामिल कएल गेल अछि.


text:
(महाकवि यात्रीक भेंटवार्ता — डा. रमानन्द झा ‘रमण’)
चौदह-पन्द्रह वर्ष पहिने महाकवि यात्री बाजल छलाह, ‘मैथिली मरि जायत’। एकर तीव्र प्रतिक्रिया भेल छल। युवावर्ग मे एकटा चेतना आबि गेल जे मैथिली केँ मरय नहि देब। ई चेतना लेखन आ प्रकाशन - दुनू क्षेत्र मे जगजिआर भेल छल। सम्प्रति स्थिति की अछि, मैथिली भाषा-साहित्यक दशा की भेल अछि? ओकर अस्तित्व-रक्षाक लेल कएल जाइत प्रचार-प्रसार आ आन्दोलन मैथिली केँ कतेक प्रभावित कएलक अछि, आदि समस्याक निदान महाकविक शब्द मे सुनबाक इच्छा छल। मुदा, जेना यात्रीक साहित्य केँ बुझब कठिन, तहिना इहो बुझब कठिन जे आइ यात्रीजीक विश्राम-स्थल कतय अछि? संयोग कही जे सतत यात्रापर रहनिहार यात्रीजीक विश्राम- स्थल किछु दिनक लेल पटनहि रहबाक खबरि भेटल। अपराह्नक समय भेंटक लेल गेलहुँ तँ देखल जे खाट पर धोकरीह लगओने पत्र-पत्रिकाक बीच मे सूतल छथि। मुदा, कविक चेतना सूतल नहि छल, जागल छल, आहटे सँ बूझि गेलाह आ कुर्सी लग आनि बैसबाक लेल कहलनि। हम आ गोकुलनाथ जी बैसि गेलहुँ। एतबहि मे सुकान्त सोम सेहो आबि जाइत छथि। कला-साहित्य चर्चा, भाषा-चर्चा आ भाषा -साहित्यक ब्याजेँ कएल जाइत राजनीतिक चर्चा शुरू भए जाइत अछि। बिना कोनो औपचारिकताक सहज रूप मे, एहिठाम प्रस्तुत अछि 21 मार्च 1987 केँ महाकवि यात्रीक संग भेल अनौपचारिेक गप-शप। :-
जिज्ञासा - चैदह-पन्द्रह वर्ष पहिने अपने बाजल रही जे मैथिली मरि जायत, आब की सोचैत छी?
- ओ भावुकतावश कहने रही। मैथिल युवक केँ मन्हुआयल आ तन्द्रा मे देखि कहने रही। व्यथित भए कहने रही। मैथिली मरत नहि। ओ घमि रहल अछि, टप मे देल मिसरीक ढ़ेप जकाँ।
जिज्ञासा - तकर कारण?
- कारण फरिच्छे अछि। भाषाक नाम पर आब ककरो नोर नहि चुबैत छैक। मंचपर जे चुबबैत छथि, ओ तुरंते वाष्प बनि जाइछ। ओहि नेपो-भाटिनक आचरण मे मैथिली नहि भेटत। भाषा थिक प्रयोजन सिद्धिक माध्यम। से जखन आन भाषा सँ चलिते छैक, तखन भावुकता कोना रहत?
जिज्ञासा - तँ की जीविकाक संघर्ष लोकक भावुकता केँ खा रहल अछि?
- निश्चिते। भाषाक प्रति भावुकता समाप्त भए रहल अछि। जीविकाक संघर्षक संग एकरा जोड़य पड़त। कतेक लोक आब भेटत जे साहित्यक लेल, भाषाक लेल सभ किछु त्यागि देबा लेल तैयार अछि। धिया-पूता आ पत्नीक बिना चिन्ता कयने साहित्यक पाछू रने-बने बौआइत रहत। मूल काज साहित्य- सर्जना नहि रहि गेलैक अछि। साहित्य-सर्जना पार्ट टाइम जाॅब भए गेल अछि। आ तेँ अनभूतिक क्षेत्र घोकचल जाइछ। साहित्यक लेल चाही अनुभूति। एकटा खूटेसल लोकक अनुभूति-क्षेत्र, गरदामी बान्हल डोरी सँ कोना होएत? बिना थेथर बनने जँ केओ चाहत जे हम साहित्य-सर्जना करैत रही, से सम्भव नहि छैक।
जिज्ञासा - अपनेक विचरा सँ बुझना जाइछ जे जीविकाक लेल कोनो काज करैत लोकक साहित्य- सर्जनाक क्षेत्र व्यापक नहि भए सकैछ?
- से सरिपहुँ। जीविकाक चिन्ता, बाल-बच्चाक चिन्ता साहित्यकारक ऊर्जा केँ क्षीण कए दैत अछि। आफिस मे जोड़-तोड़ चलैछ। गुटबन्दी होइछ। तेँ एहन रचनाकार आने कोनो संघर्ष मे पड़ि जाइछ। स्थानीय गुटबन्दी मे पड़ि जाइछ। इहो ओकर ऊर्जा केँ सोंखैत छैक। जीविकाक चिन्ता सँ कैरियरक चिन्ता बेसी भेल जाइछ जे क्रमशः साहित्य-सर्जना सँ विमुख कए दैत अछि। साहित्य-सर्जनाक लेल चाही अनुभूति आ खुटेसल केँ अनुभूति कतेक होएतैक? एकटा बड मेधावी कवि-कथाकार छलाह। किछुए दिन मे खूब लिखलनि। खूब छपलनि। प्रशंसा पओलनि। किन्तु किछुए वर्षक बाद लिखब बन्द भए गेलनि। किएक तँ अपन स्थानीय गुटबन्दी मे बेसी समय लगलनि। कैरियरक चिन्ता उमड़ि गेलनि। हँ, एकटा आर गप्प जे जाबल छथि, जे खुटेसल छथि, जनिका लेल साहित्य-सर्जना पार्ट टाइम जाॅब छनि, तनिका सँ चाहब जे ओ बहराय संघर्ष करथि, तँ मिथ्या-कथन होएत। ओ सभ ओतबहि दूर धरि भाषाक लेल वा साहित्य-रक्षाक लेल संघर्ष कए सकैत छथि, संघर्षक नारा लगा सकैत छथि, जाबत धरि जीविका पर कोनो खतरा नहि रहतनि।
चिन्तो उचिते छैक। जीविकाक चिन्ता नहि करत तँ की खाएत, अंग कोना झाँपत, बाल-बच्चा की खएतै। घटना थिक पचास-पचपनक। पटने मे रही। एक महानुभाव अएलाह। अपन पत्रिकाक लेल कविता चाहैत छलाह। गप्पे मे कहलिअनि, मच्छर बड़ कटैत अछि। एकटा मसहरी कीनि लेने आएब। पुनः कथी लेल घूमि केँ औताह। दाम बारह-चौदह टाका सँ बेसी नहि रहल होएतैक। एहन स्थिति सभ भाषाक संग रहलैक अछि। मैथिलीक स्थिति तँ आर दयनीय रहलैक अछि। ओ जखन अपन लेखकक पानो- सुपारीक बेगरता शान्त नहि कए सकैत अछि, तखन चूड़ा-दहीक कोन कथा?
जिज्ञासा - भोर मे हम दुनू गोटे गेल छलहुँ एक गोटे सँ भेंट करय। भेंट नहि भेल। गेल छलाह विद्यापति- पर्व मे। विद्यापति पर्व कतय जा रहल अछि?
- ई सुनितहिं महाकविक आकृति मे परिवर्तन आबि गेल। उठि केँ बैसि गेलाह। कहय लगलाह। ‘विद्यापति बिका रहलाह अछि। हुनका लोक सभ बेचि खा रहल अछि। ओहि ब्याजें अपन परिचय-पात बढ़ा, काज सुतारि रहल अछि। आयोजक केँ कवि नहि भेटैत छनि, मंच संचालक नहि भेटैत छनि। तखन हरि नाम स्मरण कीर्तन मण्डली झालि-मृदंगक संग जेना एक गाम सँ दोसर गाम जाइत रहैत अछि, सएह हाल मैथिलीक कवि ओ मंच-संचालकक भए गेल छनि। एहि सँ विद्यापतिक भाषा नहि, स्वयं विद्यापति ‘दुज्जन हासा’ बनि गेल छथि। एहन आयोजन सँ ने मैथिली भाषा केँ लाभ होइत छैक आने मैथिली साहित्य केँ।
कतेको कहताह जे जागरण अबैत अछि। की जागरण अबैत अछि? सोझे प्रस्ताव पास कएला सँ कतहु जागरण आबय? जँ देखितहुँ जे ओहि अवसरपर मैथिलीक पोथीक छुहुक्का उड़ि जाइत, से नहि तखन जागरण की होइत छैक? सुनैत होयब ‘करेजउ- करेजउ’बला गीत कतेक अनघोल कएने रहैत अछि, गामोबला बस सभ मे।
विद्यापतिक गीतक रक्षाक लेल, प्रचार-प्रसारक लेल संस्था सभ केँ चाहिऐक जे योजना बनाबय। यदि एक वर्ष मे विद्यापतिक गीतक कैसेट प्रत्येक संस्था तैआर करा लेअय तँ कतेक प्रचार होएत। विद्यापतिक गीत बिलाएत नहि, संस्थाक पाइ बोहेबा सँ बचत। भाषा-साहित्यक समृद्धिक लेल प्रत्येक संस्था प्रतिवर्ष पोथी छापय। पोथी नहि लिखल जायत, प्रकाशन नहि होएत, वितरण नहि होएत, लोक कीनत नहि तँ विद्यापतिक भाषाक रक्षा कोना होएत? वर्ष मे एक बेर ‘हरिनाम स्मरण कीर्तन मण्डली केँ नोति की लाभ? नटुआ, रंडी, सकरौड़ी स्टाइलबला कार्यक्रमक आयोजक ग्रन्थ-कीट नहि, पन्थ-कीट थिकथि। मैथिली संस्था सभ केँ अपना मे संघटन नहि अछि। आनक कोन कथा मैथिली शिक्षकोक कोनो संस्था नहि, एकठाम बैसारी नहि।
जिज्ञासा - मैथिलीक भाषिक संरचना बदलि रहल अछि। कतहु-कतहु तँ मात्र क्रियापदक अन्तर बुझना जाइछ। एकर की कारण?
- वेगवती नदी पार करबा काल तरबा तरक बालु घुसकैत प्रतीत होइत अछि। सएह हाल भाषाक छैक। ओकर संरचना पर युगक प्रभाव पड़बे करत। लोकक सम्पर्क गाम सँ छूटि रहल छैक। सभक भूगोल होइत छैक। भाषाक सेहो भूगोल छैक, अपन क्षेत्र छैक। ताहि सँ छूटि रहल अछि। आब क्षेत्र छोड़ि धिया-पुता शहर-बाजार मे रहय लागल अछि। दोसर-दोसर भाषा-भाषी सँ सम्पर्क बढ़ि रहल छैक। गाम-घर सँ सम्पर्क थोड़ भए रहल छैक। तखन मैथिलीक ठेठ शब्दक परिचय कोना रहत? यदि परिचये नहि तँ ओ बाजत कोना? बहुत लेखको शहर मे रहि जीविकोपार्जन कए रहल छथि, तखन भाषिक संरचनाक परिवर्तन कोना रोकल जा सकत?
जिज्ञासा - एम्हर मैथिली मे किछु लिखलिऐक अछि?
- नहि, सम्पर्क छूटल अछि। आब लिखब। मन मे लिखबा मे लेल घुरिआ रहल अछि। थीमक अभाव नहि छैक। मैथिलीक अनुरूप वातावरण दरभंगा मे भेटत जे अपन भाषाक भूगोलक अन्तर्गत अछि।
जिज्ञासा - मैथिलीक विकास सँ हिन्दीक कोनो हानि होएतैक?
- कोनो नहि। कोनो भाातीय भाषाक विकास भेला सँ साहित्यक विकास होएत। मैथिली केँ अपन भूगोल छैक, परम्परा छैक, प्रगतिशीलता छैक।
जिज्ञासा - मैथिलीक समर्थनमे दरभंगा सँ लए केँ पटना, दिल्ली धरि प्रदर्शन, अनशन होइत रहल अछि, मुदा कोनो उपलब्धिक संकेत नहि अछि। आन्दोलन केँ कोना उपलब्धिमूलक बनाओल जा सकैत अछि?
- सरकार कोन भाषा बुझैत अछि, से छपित नहि अछि। गोवा मे देखू, कोंकणी भाषी अपन हक हासिल कए लेलक। नेपाली भाषी दार्जीलिंग मे एकमत अछि। कर्नाटक मे कन्नड़-मराठी विवाद सरकार केँ पानि पिआ देलक। मुदा, मिथिलांचलक नेता ने तँ भाषाक विकास पर एकमत छथि आने आर्थिक विकासक नाम पर। जँ प्रदर्शन करब तँ अन्तिम समय मे आगू आबि निपत्ता भए जएताह। एहन-एहन मतिछिन्न नेताक बलें कार्य-साधन सन्दिग्ध अछि। सांस्कृतिक चारित्रिक जागरण आनय पड़त। भाषा-आन्दोलन केँ नवयुवकक बढ़ैत बेकारीक आन्दोलनक संग जोड़य पड़त। मिथिला मे लाखो बेरोजगार युवक छथि। हुनक उर्जा केँ, हुनकर आक्रोश केँ, हुनकर शिथिलता केँ भाषा-आन्दोलनक दिस मोड़य पड़त। जे दलीय आन्दोलन सँ उपर उठि सशक्त भए सकत आ सभ नेता केँ एकर संग देबाक बेगरता होएतनि।
मुदा, समस्या अछि जे ई काज के करत? ककर नोंत पर अनगनित बेरोजगार नवयुवक भाषा- आन्दोलन मे कूदि पड़ताह? एतेक अवश्य जे भूमि प्रस्तुत अछि। प्रयोजन अछि रस्ता धरएबाक। प्रयोजन अछि एक पटु विधकरीक, जे टेमी दागथि।
स्रोत: मिथिला मिहिर, अप्रैल 1987, द्वितीय पक्ष/भेंटघाँट, 1998 मे संकलित
भारतीय रिज़र्व बैंक सँ सेवा निवृत्त भ' डा. रमानन्द झा ‘रमण सम्प्रति पटना मे रहैत छथि आ 'चेतना समिति पटनाक पत्रिका 'घर-बाहर'क संपादन करैत छथि । डॉ. झा केँ दर्जनों पोथी प्रकाशित छनि। हिनका सँ सम्पर्क हिनक फेसबुक आईडी https://www.facebook.com/ramanand.jharaman पर कयल जा सकैछ।


text:
स्व. दयानाथ झाक संबंध मे हमर परिचय पहिने हुनकर मैथिली रंग-योगदान सँ भेल, बाद मे हुनका सँ व्यक्तिगत भेंट-घाँट आ संवाद स्थापित भेल । हमरा जहिया सँ मैथिली रंगमंचक बोध भेल आ कोलकाताक मैथिली रंगमंचक संज्ञान हुअ’ लागल तहिया सँ ल’ क’ आइ धरि दयानाथ झा जीक संग मात्र दू दिनक सानिद्ध प्राप्त भेल अछि । हँ ! बीच बीच मे हम दुनू गोटे फोन पर गप्प सप्प करैत छलहुँ, बस एतबे परिचय ।
मुदा, एहि बीच जतेक रंगकर्मी सँ भेंट- घाँट, रंगमंच चर्च-वर्च, कोलकाताक मैथिली रंग योगदान, पत्र पत्रिका मे छपल आलेख आदि सँ जनतब पाब’ लगलहुँ– हम दयाबाबू केँ अपन अंतरमन मे गुनैइ रहलौं, अनुभूति लैत रहलहुँ, तैं ओ कहिओ हमरा सँ दूर नहि रहलाह । सोसल नेटवर्किंग सँ हमरा वा हमरा सबहक सूचना केँ ग्रहण करैत आशीर्वादक लेल प्राय: प्रथम फोन हुनकहि अबैत रहल । नाटक ‘गोरक्षविजय’ के बाद हमर कान ओहि फोनक इंतजारे करैत रहल, मुदा ओ अपनत्व भरल मधुर ध्वनि नहि सुनि पयबाक कचोट रहिए गेल । संगहि किछु अनिष्ठक शंका केँ सत्य क’ देलक । किछुए दिन बाद अभिशप्त सूचना प्राप्त भेल, जे श्रीमान् अहि क्षद्म रंग लोक सँ प्रस्थान क’ चुकल छथि । सर केँ मैथिल रंग सैल्यूट... ।
मैथिली रंगमंच पर बिरले कोनो व्यक्ति एहन हेताह, जे मैथिली रंगमंच लेल अपन योगदानक चर्च कम करथि होथि आ वर्तमान मैथिली रंग परिदृष्य पर विशेष चर्चा करथि होथि– से व्यक्तित्व छलाह दयानाथ झा । हमरा नहि लगइत अछि, जे कोलकाताक मैथिली रंगमंच पर जतेक असरि दयानाथ झाक छनि ततेक असरि दोसर किनको हेतन्हि । एकर पाँछा बहुत रास कारण छैक । पहिल त’ ई, जे ओ कहियो अपना केँ लोकप्रिय होबाक लेल काज नहि केलन्हि ।...
बात साल 2011 ई. क गप्प थिक । मैलोरंग द्वारा मैथिली रंगमंचक संवर्धन हेतु लगातार नव-नव प्रयास कयल जाइत अछि । एहि क्रम मे मैथिली रंगमंच पर जीवनपर्यंत योगदान हेतु ‘ज्योतिरीश्वर रंगशीर्ष सम्मान’ प्रारम्भ कयल गेल । पहिल सम्मान वर्ष 2010 ई. मे श्रीमती प्रेमलता मिश्र ‘प्रेम’ (माँ) केँ प्रदान कयल गेलन्हि । मैथिली रंगमंच पर महिलाक उपस्थिति केँ निरंतरता प्रदान करबाक लेल हिनका ई सम्मान देल गेल छलन्हि । आब दोसर वर्ष उपर्युक्त सम्मान लेल चयन समिति बनाओल गेल छल । एहि बेर मुख्य विन्दु छल मैथिली रंगमंचक स्वर्णिम शुभारंभ स्थान कोलकाताक सम्मान करब । कोलकाताक मैथिली रंगमंचक चर्च होइते दूटा नाम हमरा सबहक आगू ठाढ़ भेलाह, जाहि मे पहिल नाम छल श्री दयानाथ झा जीक आ दोसर नाम स्व. श्रीकांत मण्डल जीक । श्रीकांत मण्डल स्वर्गीय भ’ गेल छलाह, ई सम्मान जीवित रंग पुरुष केँ प्रदान करबाक प्रावधान अछि । स्व. श्रीकांत मण्डल जीक नाम पहिनहि हटाब’ पड़ल । मुदा, हिनकर योगदान अप्रतिम छन्हि तेँ मैलोरंगक अध्यक्ष श्री महेंद्र मलंगिया जीक आदेशानुसार मैलोरंग दिस सँ एकटा नव सम्मान युवा रंगकर्मी लेल प्रारम्भ भेल, जकर नाम राखल गेल ‘स्व. श्रीकांत मण्डल युवा रंग सम्मान’ । तेँ ई कहबा मे कनियों संकोच नहि जे ‘स्व. श्रीकांत मण्डल युवा रंग सम्मान’ संचालन मे सेहो दयानाथ झा जीक अप्रत्यक्ष सहयोग छन्हि । संगहि श्री दयानाथ झा जीक सत्प्रयास सँ मैथिली रंगमंच कोलकाता मे अपन स्वर्णिम ध्वजपताका फहरौलक । तेँ दोसर ‘ज्योतिरीश्वर रंगशीर्ष सम्मान’ सँ सम्मानित करबा लेल श्री दयानाथ झा सँ बेसी उपयुक्त रंग व्यक्तित्व दोसर कियो नहि छलाह । सर्वसम्मति सँ एहि सम्मान लेल श्री दयानाथ झाक नामक घोषणा कयल गेल । अस्तु ...
सम्मान आयोजनक दिन लगीच आबि रहल छल । तहिया मैलोरंग आर्थिक रूपे समृद्ध नहि छल । श्री आनंद झा ताहि समय मैलोरंगक सहयोग करैत छलाह । श्री दयाबाबू हैदराबाद सँ सपत्नीक दिल्ली आबि रहल छ्लाह । दिल्ली मे हिनक ठहरबाक व्यवस्था कोन ठाम कयल जाय से हमरा सभ लेल अति महत्वपूर्ण छल । एहि सभ विन्दु पर हम सभ विमर्श करिते रही कि श्री आनंद जीक फोन आयल । साँझ मे भेंटक स्थिति बनल । हुनकर आग्रह छलन्हि– “दयाबाबू जाधरि दिल्ली रहताह ताधरि हुनकर आतिथ्यक भार हमरा देल जाय, हुनका हम अपना घर मे रखबन्हि ।” ई सुनि हम सभ किंकर्तव्यविमूढ़ भ’ गेल रही । कारण, दुनू मे ने कोनो संबंध आ ने कोनो पूर्व जान-पहचानाक भान छल । तखन मात्र मैलोरंग के सहयोग करबाक लेल हुनक ई आग्रह बुझायाल छल ।
‘सर ! श्री दयाबाबू सपत्नीक दिल्ली आबि रहल छथि, एहि ठाम कतेको सज्जन केँ हुनका सँ भेंट घाँट करक हेतन्हि, हमर रंगकर्मी लोकन्हि सेहो हुनकर सान्निद्ध पाब’ चाहैत छथि । स्वयं दयाबाबू केँ सेहो कतेको स’र-संबंधी सँ भेंट-घाँट करक हेतन्हि । जँ ओ अपनेक घर ठहरता त’ ई सब प्रक्रिया बाधित भ’ जायत । तेँ एहि बेर दयाबाबूक लेल हमसभ नीक होटल मे व्यवस्था केने छियन्हि, जाहि सँ किनको कोनो प्रकारक व्यवधान नहि हेतन्हि । दोसर; श्रीमान केँ दिल्ली अयला बाद हुनका ज’ त’ सुविधा हेतन्हि ओहि ठाम व्यवस्था क’ देल जेतन्हि ।” ई प्रस्ताव हम सभ देलियन्हि, जे आनंद जी केँ सेहो नीक लगलन्हि ।
श्री दयाबाबू सँ हमर पहिल दर्शन 2011 ई. क’ निज़ामुद्दीन रेलवे स्टेशन पर भेल जखन हम हुनका रिसीभ करबा लेल गेलहुँ । कद काठी मे जाहिना हम छोट तकर विपरीत ओ लंबा चौड़ा, हृष्ठपुष्ट, सुदर्शन व्यक्तित्वक हमरा सामने ठाढ़ रहथि । गोर लगलियन्हि । होटल पहुँचलहुँ । ओ अपन रूम मे व्यवस्थितो नहि भेल रहथि कि हुनकर आ हमर दुनू गोटेक मोबाइल घनघनाय लागल । सबहक एक्के गप्प जे दयाबाबू पहुँचलाह, हुनका सँ कखन आ कोना भेंट भ’ सकत ? हमर छगुनता बढिते गेल, जे दिल्लीयो मे हिनकर शुभेक्षुक संख्या एतेक कोना छन्हि ? जिनके पुछियन्हि तिनके लग कोनो ने कोनो संस्मरण छलन्हि । अस्तु...
साँझ मे श्री आनंद झा सपत्नी होटल अयलाह । नमस्कार-पाती भेल । चाहक संग आनंद जी गप्प प्रारम्भ केलन्हि । “सर ! हमर नाम भेल आनंद झा, अपने हमरा नहि जनैत होयब । मुदा, हमरा अपने सँ एक बेर भेंट भेल अछि कोलकाता मे... एतबे नहि सर, हम अपनेक ओहिठाम एक साँझ भोजनो कयने छी... ।”
“कहिया ? बहुत पहिनेक गप्प होयत ।” दयाबाबू अपन स्मृति-पटल पर ज़ोर दैत बजलाह ।
आद्र आँखिए आनंद जी अपन स्मृति केँ जीवंत क’र’ लगलाह ।
“सर ! कोलकाता मे हावड़ा रेलवे स्टेशन पर हम नि:सहाय ठाढ़ रही, जीवनक सभटा बाट बंद भ’ गेल छल । बुझू आत्महत्ये एक मात्र रास्ता बँचि गेल छल । जेबी मे एक्कोटा टाका नहि बँचल छल । दू दिन सँ भुखल रही । कनीए दिन पहिने अपनेक घरक पता कियो देने छलाह, ओ पुरजी निकालल आ हम बिना कोनो जान पहचान केँ अपनेक बासा पर पहुँचल रही । एकटा मैथिल युवा होयबाक नाते अपने हमरा अपना घर मे बैसेलहुँ, हमर स्थिति बुझने बिना भोजन करेलहुँ आ अगिला दिन दू सय टाका द’ क’ बिदा सेहो कयलहुँ । अपनेक सहयोग आ सकारात्मक सोच सँ हम एतेक प्रभावित भेलहुँ जे हाबड़ा स्टेशन सँ गाम घुमि जेबाक बदला हम सीधे दिल्ली अयलहुँ आ निरंतर मेहनत करब प्रारम्भ कयल । आई दिल्ली मे हम स्थापित व्यवसायीक रूप मे ठाढ़ छी सर । ओहि दिनक अपनेक स्नेह हमर जीवन बदलि देलक सर ।”
ई कहैत आनंद जी आ हुनकर पत्नी फफा क’ कान’ लगलाह । दयाबाबू हुनका कान्ह पर हाथ दैत स्नेह सँ डबडबायल आँखिए देख रहल छलाह । होटलक एहि कमरा मे हम आ हमर संगी सभ अचंभित भ’ एहि आत्मीय दृश्यक मौन प्रेक्षक बनल आलोकित होइत रही । एहन छलाह रंगयोद्धा दयाबाबू आ हुनकर रंग व्यक्तित्व । एहन महान व्यक्ति केँ ‘मैलोरंग’ काल्हि सम्मानित करतैक से सोचि हम सब गदगद भ’ रहल रही ।
ज्योतिरीश्वर रंग सम्मान सँ सम्मानित होइत काल दयाबाबू आद्र छलाह । अपन स्वीकृति वक्तव्य मे एहि बातक अत्यंत दु:ख छलनि जे - “रंग-संस्था सब किछु नव सृजनात्मक कार्य कम करैत अछि आ आपसी कटुता केँ प्रश्रय बेसी दैत अछि । उम्रक एहि पड़ाव पर आबि क’ कोनो रंग संस्था मोन पाड़त आ सम्मानित करत तकर मिसियो भरि आस नहि छल । एकर त’ आरो नहि जे दिल्लीक कोनो संस्था कलकत्ताक मैथिल नाटक करनिहार केँ सम्मानित करत । एहन क्षण हमरा विष्मय संग आह्लादकारी अछि । जुग जुग जीबथु मैलोरंग ” ।
एकटा बात हमरो आश्चर्य करैत अछि जे – मैथिली रंगकर्मी वा साहित्यकार जिनका सँ गप्प करू हुनक कहब रहैत छन्हि जे मैथिली रंगमंच लेल दया बाबूक योगदान अप्रतिम छनि । कोलकाताक मैथिली रंगकर्म केँ एक सूत्र मे संकलित केलाह... आदि-आदि । मुदा जखन वैह लोकनि अपन लेखन मे अबै छथि त’ सब किछु बिसरि जाइत छथि । आ जखन कोलकाता सँ एहन स्थित देखार होइत अछि त’ आरो कचोट होइत अछि । हालहि मे यानी 2018 ई. मे एकटा पुस्तक ‘नाटक आ रंगमंच प्रकृति आ प्रतिमान’ प्रकाशित भेल अछि । एकर लेखक छथि कोलकाताक श्रेष्ठ रंग चिंतक डॉ. वीरेंद्र मल्लिक । कोलकाताक मैथिली रंगमंचक पाठ मे दया बाबूक नामे मात्र एतबे सूचना अछि जे ओ मात्र चारिटा नाटक निर्देशित कयने छथि । यथा – ‘मधुयामिनी’, ‘शेष नहि’, ‘आजुक लोक’ आ ‘मिथिला माँगय खून’ । जाहि मे पहिल दूटा ‘मिथि यात्रिक’ संस्था सँ, त’ बाँकी दूटा ‘मिथिला विकास परिषद’ संस्था सँ । जखन कि हिनका बारे मे कहल जाइत छनि, जे अपन कि आन कोनो संस्थाक लेल नाट्य-निर्देशन करैत छलाह । नाट्य-निर्देशन त’ बाद मे पहिने कटेको नाटक मे अभिनय करैत रहलाह ।
कोनो व्यक्तिक योगदान केँ व्यक्तिगत संबंध सँ परे राखि निष्पक्ष भ’ संयोजित करब आवश्यक । अन्यथा आगामी विकासक नींब कमजोरे रहि जायत आ ढनमनाइत देरी नहि लागत । एहि बीच एकटा सुखद सूचना अछि, जे स्व. दयानाथ झाक व्यक्तित्व आ कृतित्व पर नवारम्भ प्रकाशन सँ श्री अजित आजाद आ डॉ. कमल मोहन चुन्नू जीक संपादकत्व मे पुस्तक प्रकाशित करबाक योजना पर काज चलि रहल अछि । अस्तु...
रंगकर्मी एवं शोधार्थी डॉ. प्रकाश झा मैथिली रंगकर्म केँ वैश्विक स्तरपर स्थापित करबाक श्रेय छनि । कतेको राष्ट्रीय, अंतराष्ट्रीय संगोष्ठी मे आलेख पाठ एवं मैथिली आ हिन्दीक महत्वपूर्ण पत्रिका मे नियमित शोधालेख प्रकाशित । पी.एच.डी. एवं नेट, संस्कृति मंत्रालय, भारत सरकार सँ सीनियर SRF (2016) आ JRF (2004) प्राप्त डॉ. झाक कुल चारि गोट पुस्तक ‘महेन्द्र मलंगियाक सात नाटक (सम्पादित), ‘महेन्द्र मलंगिया : व्यक्तित्व आ कृतित्व (सम्पादित)’ , ‘रज़िया सुल्तान; मैथिली मे (अनूदित; प्रकाशन विभाग, भारत सरकार)’ , ‘ज्योतिरीश्वर कृत धूर्त्तसमागम : प्रस्तुति, प्रक्रिया एवं परिणति (सम्पादित)’ पुस्तक प्रकाशित छनि । 40 सँ बेसी नाटकक निर्देशक डॉ. झा जाहि मे ज्योतिरीश्वरक ‘धूर्त्तसमागम’, विद्यापतिक ‘मणिमञ्जरि’, ‘गोरक्ष-विजय’ आ पं. जीवन झाक ‘सुन्दर संयोग’ शामिल अछि 50 सँ बेसी नाटक मे अभिनय सेहो कयने छथि । 19म भारत रंग महोत्सव (2017) मे हिनक निर्देशित नाटक ‘आब मानि जाउ’ आ 20म भारत रंग महोत्सव (2019) मे निर्देशित नाटक ‘धूर्त्तसमागम’’ चयनित आ मंचित छनि । बिहार सम्मान (2015); कला, संस्कृति एवं भाषा विभाग, दिल्ली सरकार, अरुण सिंहा स्मृति सम्मान (2015); पा.ना.म.; प्रांगण, पटना, बिहार, मिथिला विभूति सम्मान (2014); अ.भा.मि. संघ दिल्ली , युवा रंगनिर्देशक (2013); साहित्य कला परिषद, दिल्ली सरकार , स्वर्ण पदक (अभिनय;1996); ल.ना.मि. विश्वविद्यालय, दरभंगा, बिहार आदि सम्मान सँ सम्मानित डॉ. झा सम्प्रति मैलोरंग रेपर्टरी एवं प्रकाशनक संस्थापक निदेशक, सुप्रसिद्ध रंग संस्था ‘संभव, दिल्ली’क अभिनेता आ राष्ट्रीय नाट्य विद्यालय, नई दिल्लीक’ नाट्यशोध पत्रिका ‘रंग प्रसंग’क सहायक सम्पादक छथि । हिनका सँ prakashjha.nsd@gmail.com पर संपर्क कयल जा सकैछ ।
*ई आलेख 'अनुप्रास'क दोसर अंक मे प्रकाशित भेल अछि । पत्रिकाक प्रति हेतु एकर सम्पादक श्री दीप नारायण विद्यार्थी सँ हुनक मोबाइल नम्बर +91-8862977228 पर सम्पर्क कयल जा सकैछ ।


text:
मिथिलाक लोक देवता डिहवार ,ब्रह्मबाबा |
मिथिला केर सांस्कृतिक आ आध्यात्मिक पृष्टिभूमिक दिग्दर्शन बिना ओतय केर परम्परागत लोक देवताक चित्रणक बिना पुर्णता प्राप्त नहि कए सकैत अछि | ई लोक देवता सभ गाम समाजक राग रंग मे, सुख दुःख मे हँसी खुशी मे ,रोग शोक मे आपद विपद मे सर्वदा लोकक संग पाओल जैत छथि | मात्र लोक कंठ वा किम्बदन्तिये मे नहि प्रत्युत लोक साहित्य वा जनसाहित्य सेहो लोक देवताक चर्चा बिना अपूर्णे मानल जाएत | कोनो भूमि खंडक साहित्यक पूर्णता ओकर लोक साहित्यक समावेश बिना संभव नहि | लोक साहित्य मे ओतय केर सामाजिक ,आर्थिक ,राजनीतिक ,धार्मिक तत्कालीन जीवनक स्पष्ट बिम्ब प्रतिबिंबित रहैत अछि | मिथिला मे लोक साहित्यक प्रचार प्रसार आ प्रकाशन एखनहुँ अत्यल्पे अछि | ई प्रायः लोक कंठ आ खिस्से पिहानी मे समाहित अछि | मिथिला लोक आस्थाक प्रतीक अनेको देवी देवता छथि ,जे प्रत्यक्ष वा परोक्ष रूप सँ मिथिलाक लोकक क्षण प्रतिक्षण सभ परिस्थिति मे संग पूरैत छथि | लोक श्रद्धा सँ वा अनिष्टक भय सँ हिनका प्रति आस्था ब्यक्त करैत अछि | ई देवता सजीव वा निर्जीव रूप में पूजित छथि | हिनका लोक आस्था मे देवत्वक श्रेणी प्राप्त अछि | इहो पौराणिक देवता सरिस दीप्तिमय ,गरिमामय प्रभामय ,कल्याणमय स्वरुपँ जनमानस में महत्व केँ प्राप्त कएने छथि | वेद ,पुराण ,उपनिषद ,आ धर्म शास्त्र मे हिनक सबहक नाम नहियो अंकित रहनेँ ई अपन क्षेत्र मे जनसाधारणक मध्य सर्व शक्तिमान छथि | मिथिलाक कोनो गाम एहन नहि भेटत जतय जंगल ,नदीक घाट ,वृक्ष आदि मे देवताक थान नहि हो | ई कतहु वृक्ष तर तँ कतहु गहवर मे प्रतिष्ठित भेटताह | ई लोक देवता लोक केर
भाग ,सोहाग ,सुख आनंद ,दुःख शोक ,रोग ,ब्याधि आदिक प्रदाता छथि | अतएब हिनका प्रति श्रद्धा आ आस्था कामना पूर्तिक आशा किम्बा अनिष्टक भय सँ सुदृढ़ अछि | एहि देवता लोकनिक गुण गरिमा ,प्रभाव पूजा परम्परा ,गाथागायन ,लोक गीत आ नृत्य मे सेहो समाहित अछि | ई देवता वैदिक देवता सँ भिन्न लोकक सामाजिक ,वा जातिक देवताक रूप मे सेहो निरुपित छथि | ई देवता लोकनि मिथिलाक सांस्कृतिक ,सामाजिक ,धार्मिक परम्परा केँ अक्षुण रखबा मे सेहो सहायक छथि |ई देवता सभ क्षेत्राधारित छथि आ अपना २ क्षेत्र मे सर्व शक्तिमान मानल जैत छथि | ई जातीय आधार पर सेहो अवस्थित छथि | ई जाति विशेष पर अपन विशेष प्रभावक कारणेँ परम्परा सँ अपन पैठ बनौने छथि | हिनका सबहक संख्या सेहो अगण्य अछि | सभ जातिक अलग अलग लोक देवता |किन्तु सभ गामक पाछू एकटा एहनो लोक देवता छथि जनिका प्रति गामक सभ लोक आ सभ जाति पूर्णतह आस्थावान रहैत छथि आ ओ छथि गामक डिहवार वा ब्रह्म बाबा | गामक कोनो पीपरक गाछ तर हिनक बास छन्हि जे ओहि समस्त गामक सभ तरहेँ रक्षाक भार अपना पर रखनेँ रहैत छथि | एहि ब्रह्म पूजाक प्रारम्भ कहिया सँ आ कोना भेल तकर कोनो प्रमाण प्राप्त नहि अछि |हिनक सम्बन्ध मे जे लोक कथा अछि से एना अछि | पूर्व काल मे यदि कोनो ब्राह्मणक सद्यः उपनीत बालक अकाल काल कवलित भय जाथि किम्बा गामक सज्जन महापुरुषसमाजसेवक त्यागी करुनाशील ब्यक्ति जे अपन जीवन काल मे आचरण ,स्वभाव सँ लोकोपकारी रहल होथि |ककरो कहियो अनिष्ट नहि कएने वा सोचने होथि |ओ गामक लोक वेद जीव जंतु ,गाछ वृक्ष ,माँटि पैन सबहक रक्षक होथि | एहने शुद्ध ,निश्छल परोपकारी बटुक कालान्तर मे ब्रह्म वा गामक डिहवार बनि जैत छथि | मिथिलाक प्रायः प्रत्येक गाम मे विभिन्न विभिन्न नामक डीहवार ब्रह्म भेटताह |एहि सँ सिद्ध होइछ जे ब्रह्म एकटा पद थिक जे गामक रक्षक हुतात्मा केँ प्रदान कएल जाइछ | ई गामक विशिष्ट आत्माक प्रतीक थिकाह | देवात्माक नाश नहि होइछ आ ने ओ भूत ,प्रेत ,पिशाच योनि मे जाइछ |कोनो दुष्टात्मा कथमपि ब्रह्म पद नहि पाबि सकैत अछि | ई हुतात्मा गामक कोनो पवित्र ब्यक्तिक देह मे प्रवेश कए ओकर आत्मा केँ माध्यम बनाय गामक भूत ,वर्त्तमान ओ भविष्यक कथा तथा आगत आपत्ति बिपत्ति ,रोग शोक ,सुख आनंद सँ जनगण के परिचि कराय आगामी संकट ,रोग सोग सँ बचबाक उपाय कहि जन साधारण केँ सचेत कए दैत छथि | ई ब्रह्म गामक कोनो शांत एकांत स्थान मे पीपरक गाछ तर रहैत छथि जे गामक ब्रह्मस्थान कहबैत अछि | पीपरक जड़ि मे माँटिक चबुतरा आ चबूतरा पर बाँस मे फहरैत लाल रंगक ध्वजा ,गाछ मे अनेकानेक भत्ता लपेटल जनउ आ पीरी पर चढाओल फूल ,पान
अक्षत ,दूध .पीठी आ घीक प्रवाहित धार ,कात मे सजाओल माँटिक घोड़ा | प्रत्येक गाम मे सालक कोनो दिन विशेष सामूहिक पूजा होइत अछि |ब्रह्मस्थान मे ढोल पिपही ताशा ,सिंगा बजैत अछि आ घरे घर सँ फूल पान प्रसाद चढ़ाय लोक पूजा करैत अछि आ ब्राह्मण कुमारि भोजन करबैत अछि | एहि प्रसंग मे लोक कंठ मे किछु परम्परागत गीत अछि जे गाम आ क्षेत्र भेदेँ अलग अलग अछि | आब हम अपन क्षेत्रिय ब्रह्मगीतक किछु बानगी पेश करए जा रहल छी ——
[१] ब्राह्मण बाबुक अंगना मे पीपरक गछिया ,ताहि तर ब्रह्म निवास हे !
घोडबा चढ़ल आबथि ब्राह्मण दुलरुआ ,शक्ति जोति कएने परगास हे !
बिछि बिछि मारू ब्राह्मण दुष्ट कसैया ,दुःख शोक करू ने बिनाश हे !
गाम केर सकल मनोरथ पुरियौ ,ब्रह्म बाबा अहीँ केर आश हे !
[२] प्रजा पूत पर घोर विपतिया ,ब्राह्मण बाबू सूनू ने पुकार यौ !
अहँ बिनु ब्राह्मण के दुःख हरतै, ब्रह्म बिनु सुन संसार यौ !
पापी पापक बाढ़ि भेल अछि ,घेरने शोक विकार यौ !
भुजा उठाय संहारू खल दल ,शक्ति अनेक प्रकार यौ !
[३] ब्राह्मण बाबुक छतिया मे देवता केर बल छन्हि, दुष्ट करथि संहार हे !
प्रजा पूत केर रक्षा खातिर ,हिरदय नीक विचार हे !
माथा गोखुर टीक जनेउआ चन्दन सुन्दर शोभ हे !
पहिरन पीताम्बर चकमक कर, पूजा पाठक लोभ हे !
अमृत लोटा हाथ मे सोटा ,भक्त ने करथि उदास हे !
जीव जंतुकेर पालक ब्राह्मण ,सभ जन हिनकर दास हे |
[४] चढ़ि के खरमुआ ब्राह्मण बाबू अएला भक्तक द्वारि हो रामा !
मुँह मे मन्त्र हाथ मे आशीष ,सुनि के भगत पुकार हो रामा !
अक्षत फूल ,चानन ,जनोऊ लय ,जे कर हिनक गोहारि हो रामा !
सदय रहथि सदिकाल भक्त पर ,सभटा
विपत्ति पछारि हो रामा |
[५] कमलक आसन देल बाबू ब्राह्मण ,गंगाजल स्नान यौ !
अक्षत मधु और दूध घी भोजन ,फल फूल और बीड़ा पान यौ !
आरव चौरक पीठी देलहुँ,चरखा सुतक
जनोउ यौ !
आफद विपद हरण करू ब्राह्मण ,दीन हीन सुधि लेहु यौ !
एहि प्रकारेँ मिथिलाक प्रत्येक गामक देवता ब्रम्हक। (ब्रह्मबाबा, डिहबार बाबा)


text:
मैथिली ठाकुर, धीरेन्द्र प्रेमर्षि, अजय झा सहित देश-विदेशक दुइ दर्जन प्रसिद्ध व्यक्तित्व केँ “अटल मिथिला सम्मान २०१९” कयल गेलनि प्रदान,
मुख्य अतिथि भारतक केन्द्रीय रक्षा मंत्री राजनाथ सिंह, भाजपा राष्ट्रीय उपाध्यक्ष प्रभात झा, सुप्रसिद्ध गायक उदित नारायण एवं अल्का याज्ञनिक व अन्य
आइ अगस्त महीनाक १७ तारीख शनि दिन भारतक पूर्व प्रधानमंत्री तथा अति लोकप्रिय नेता अटल बिहारी वाजपेयी केर याद में लगातार तेसर बेर “हिन्द पोस्ट मीडिया” द्वारा देशक नामी-गिरामी हस्ती सब केँ “अटल मिथिला सम्मान-२०१९” प्रदान कयल गेल अछि। आर कार्यक्रम सभक प्रारूप सँ बहुत भिन्न तथा अपन अलगे सेखी लेल जानल जायवला ई सम्मान समारोह पूर्व वर्षक भाँति अहु बेर दिल्लीक एक पाँच-सितारा होटल “ली मेरिडियन” मे हर्षोल्लास सँग सफलतापूर्वक सम्पन्न भेल अछि।
एहि सुंदर आयोजनक लेल हिन्द पोस्ट मीडियाक संचालक प्रदीप झा एवम् पंकज झा सहित समस्त कार्यकर्ता केँ भव्य समारोहक संग अति-सम्माननीय राष्ट्रीय नेता अटलजीक नामक संग मिथिला केँ विश्व पटल पर प्रसार करबाक लेल उपस्थित जनसमूह तथा विशिष्ट अतिथि लोकनि भरपूर बधाई दैत धन्यवाद सेहो कयलनि।
जनतब भेटय जे एहि वर्षक अटल मिथिला सम्मान समारोह मे पद्म विभूषण पार्श्वगायक उदित नारायण झा, पार्श्वगायिका अल्का याज्ञनिक, मिथिला के शान मैथिली ठाकुर, केंद्रीय रक्षा मंत्री श्री राजनाथ सिंह, भाजपाक वरिष्ठ नेता एवम् राज्यसभा सांसद प्रभात झा, भारत के संग संग खाड़ी देश के जानल मानल उद्योगपति डॉ॰ बी॰आर॰शेट्टी, मैथिली भोजपुरी अकादमी, दिल्ली केर उपाध्यक्ष श्री नीरज पाठक आदि गणमान्य व्यक्ति उपस्थित छलाह ।
वर्ष २०१९ केर अटल मिथिला सम्मान पार्श्वगायिका अल्का याज्ञनिक, मिथिला में जन जन के आवाज आ हैलो मिथिला के प्रसिद्ध उदघोषक धीरेंद्र प्रेमर्षि, आ मिथिला के आन बान शान आ प्रसिद्ध गायिका मैथिली ठाकुर, अन्तर्राष्ट्रीय परिधि मे जगजियार मैथिल उद्योगपति अजय झा सहित २ दर्जन आओर हस्ती सभ केँ देल गेल अछि ।
मंच संचालन आशा प्रदीप झा तथा मैथिलीक चर्चित उद्घोषक किसलय कृष्ण कयलनि, ओत्तहि प्रदीप झा स्वयं समस्त अतिथि ओ सहभागी लोकनिक विशेष ध्यान रखैत कार्यक्रम मे पूर्ण स्फूर्तिक संग सक्रिय व्यवस्थापन करैत देखेलाह । अतिथि सभक स्वागतक संग-संग कार्यक्रमक सम्पूर्ण प्रारूप पर ध्यान रखबाक अपन चिर-परिचित अन्दाज मे बीच-बीच मे गायक सभक कार्यक्रमक फोटो सेहो उतारैत प्रदीप झा अपन लोकप्रिय मुस्कानक संग एहि आयोजन केँ सफल कयलनि।
कार्यक्रम केर अन्य संयोजक दीपक झा आर हिन्द पोस्ट मिडियाक तमाम सदस्य लोकनिक आभार मिथिला संसार व्यक्त करैत रहत, कारण अटल मिथिला सम्मान नहि मात्र मैथिल सर्जक केँ बल्कि अन्य देशवासी केँ सेहो देल जाएछ आर एहि सँ सम्माननीय नेताक नामक संग मिथिलाक नाम सेहो आगू बढैत अछि – श्रोता-सहभागी मैथिल अभियानी लोकनि अपन प्रतिक्रिया दैत ई भावना रखलैन।
सम्पूर्ण प्रस्तुति पूर्णरूपेण व्यवस्थित आ समय सारिणी मे बान्हल छल। दिल्ली एनसीआर मे रहि रहला लाखों मैथिलीभाषी द्वारा अपनहि मातृभाषाक संग मौलिक मिथिला संस्कृति केर संरक्षण-संवर्धन-प्रवर्धन हेतु संजीवनी जेकाँ काज करय ई कार्यक्रम – हमरा सभक यैह प्रयास हेबाक चाही – आयोजक अपन भावना रखैत कहलैन।
एहि कार्यक्रमक मुख्य अतिथि भारतीय रक्षा मंत्री राजनाथ सिंह– देश मे सभक प्रिय नेता सम्माननीय स्वर्गीय अटल बिहारी वाजपेयीक मिथिला प्रेम केँ ई सम्मान युगों-युगों तक आगू बढायत आर एहि तरहक आयोजन सँ भारतक अति-प्राचीन सभ्यता मिथिलाक सेहो दूर-दूर धरि प्रचार-प्रसार होयत से विश्वास जतौलनि।
वरिष्ठ नेता प्रभात झा सेहो मैथिली प्रति द्वारा दिवंगत नेता तथा पूर्व प्रधानमंत्री अटल बिहारी वाजपेयीजीक विशेष अनुराग होयबाक, संगहि मिथिला क्षेत्रक विकास लेल सेहो हुनक प्रतिबद्धताक विभिन्न अविस्मरणीय उदाहरण सब रखैत मैथिल जनमानस हुनका प्रति सदैव कृतज्ञ रहबाक बात कहलैन। अटलजी कुन तरहें मैथिली केँ संविधानक अष्टम अनुसूची मे राखि सम्मान देलाह तेकर खास चर्चा करैत नेता झा कहलैन जे मिथिला सँ हिनकर प्रेम प्रगाढ़ छलनि। अटलजी अपन नामहि जेकाँ अपन बात पर अटल रहैत छलाह तें ओ सर्वप्रिय नेता कहल जाएत छथि। देश के नव निर्माण में अटलजीक योगदान सराहनीय अछि। प्रभात झा जी हिन्द पोस्ट मीडिया केर एहि आयोजन प्रति आभार प्रकट करैत कहलाह जे अटलजीक जीवनकाल मे एहि तरहक प्रयास देशहि मे पहिल थिक, एहि लेल आयोजक केँ जतेक धन्यवाद कयल जाय ओ कम्मे होयत।
कार्यक्रमक अंत मे सुप्रसिद्ध गायक उदित नारायण झा , सुप्रसिद्ध गायिका अल्का याज्ञनिक आ मैथिली ठाकुर किछु हिन्दी आ मैथिली गीतक प्रस्तुति सब रखलैन । जलपानक उत्तम प्रबन्ध छल ।


text:
लघुकथा
– किरण प्रभा
।।हे दैब।।
साँझक समय छल । फरीदा मौसी क हाथ म तरकारी बला छिट्टा । मोन उदास, बड़ उदास छलैन । ओना त हमरा जते याद अहि हुनका उदासे देखलों, मुदा आइ आँखि क कोण म पैनक किछ बूंदो देखलों त पाछु ध लेलौं । आंगन एली आ धम्म स बैस गेली, हमर माय पुछलनि – फरीदा ! की भेल? आई सब दिन सं बेसी उदास लागि रहल छी! फरीदा हमर माय क भरि पाँज पकड़ि क भोकरि क कानै लगलीह । हमर बा क विशेष जोर पर पैनक किछ बूँद कण्ठ तर जाय देलनि आ धीरे स बजली, “हमर मुन्सा आइ अपन फुफेरी बहिन स निकाह क लेलक” आर सिस्कै लगलीह। हमर माय खिसिया क जोर स बाजि उठ्लीह, “से किया? आहाँ किछ नै केलौं, इ विवाह रोकै लेल ?” फरीदा बजलीह, “हम असगर की करितोँ, नैहर मे आब के माय छल जे बेबी दाय अहाँ क नैहर में तरकारी बेचिते मरल, भाइ-बाप मदद करै स मना क देलक, कहलक जे दामाद छोड़तौ त हमे नै रखबौ ।” हमर माय विस्मित भ बजलीह जे किया फरीदा डॉक्टर स एक बेर चेकप करेनाय बेसी कठिन छल जे दोसर विवाह सं? फरीदा सिस्कैत अचानक मूर्छा गेलीह । जनानी क झुण्ड जुटि गेल । सौभाग्यवश रंजू दीदी जे रांची म गायनी डॉक्टर छलीह ओतय अपन नानी गाउँ आयल छलीह, तिनका बजायल गेल आ अपन स्तर सँ जाँच कय ओ कहलनि, “रिपोर्ट म त एक दु दिन लागत मुदा हमरा आभास भय रहल अछि जे फरीदा गर्भवती छथि” । इ सुनिते फरीदा होश म आबि गेलीह । हमर माय माथ पर हाथ राखि बजलैंन, “हे दैब! यैह घटना दू दिन पहिने घटा दितय त की होइत।”


text:
विचार
– प्रवीण नारायण चौधरी
नीक बातक अनुकरण करैत बढब जरूरी छैक
सन्दर्भः मैथिली-मिथिला लेल आयोजित विभिन्न कार्यक्रम आ ओकर पैटर्न
विगत एक दशक सँ जे किछु अनुभव भेल, जगह-जगह पर आयोजित मैथिली भाषा व मिथिला संस्कृति प्रति केन्द्रित कार्यक्रम मे सहभागिता आ भ्रमण संग भिन्न-भिन्न व्यक्तित्व सभक संग भेंटघाँट सँ – ताहि आधार पर प्रमाणित सत्य कहि रहल छी जे हरेक आयोजनक पाछाँ निहित उद्देश्य आ तेकरा पूर्ण करय लेल किछु जनक समान श्रेष्ठ व्यक्तिक समर्पण व सेवाभाव मे सदिखन लागल रहैत छैक।
एखन धरि हमर भ्रमण दिल्ली, कोलकाता, पटना, जनकपुर, राजविराज, लहान, काठमांडू, गुआहाटी, जमशेदपुर, सहरसा, दरभंगा, मधुबनी, अहमदाबाद, इनरुवा, सुपौल, मधेपुरा, पुर्णियां, कटिहार, अररिया, वाराणसी, कानपुर, बंगलुरु, आदि स्थान पर मैथिली कार्यक्रम मे प्रत्यक्ष सहभागी आ यात्री (मैथिली महायात्राक परिकल्पक रूप मे) भेल अछि।
एहि सब स्थान पर स्वजन मैथिल विद्वान् व्यक्तित्वक संग स्थानीय मैथिल समाज वा आनहु समाज लेल स्वयंसेवी लोकनिक संग एक सँ बढिकय एक उद्यमी, व्यवसायी, सरकारी पदाधिकारी, संत, महापुरुष सब सेहो भेटलाह। सर्वाधिक प्रभावित जाहि व्यक्ति सँ भेटिकय भेल ओ छलाह कार्यक्रम (आयोजन) केँ सफल करबाक वास्ते अपन सर्वस्व तक निछाबड़ कयनिहार समर्पित लोक सब।
अहमदाबाद केर आयोजन ‘अन्तर्राष्ट्रीय मिथिला महोत्सव’ केर शब्द आ शैली यथार्थतः हमरा विशुद्ध अन्तर्राष्ट्रीयताक आभास करौने छल फरवरी २०१९ मे। हालांकि ओहि सँ पूर्व कतेको अन्तर्राष्ट्रीय मैथिली सम्मेलनक चर्चा आ सहभागी सेहो हम बनि चुकल रही, लेकिन जे मैनेजमेन्ट आ प्रारूप पर अहमदाबाद केर कार्यक्रम होइत देखलहुँ वैह स्वरूप केँ निरन्तरता देबाक लेल एकटा संकल्प लेलहुँ।
समस्त मैथिल वास्ते अन्तर्राष्ट्रीयता केर मानक (standard) ओतहि सँ हमरा दिमाग मे तय भऽ गेल। आर, एहि २०१९ मे १७म अन्तर्राष्ट्रीय मैथिली सम्मेलन जे डा. बैद्यनाथ चौधरी बैजू एवं रामभरोस कापड़ि भ्रमर केर संयुक्त संकल्प सँ क्रमशः भारत आ नेपाल मे आयोजित कयल जाइत रहल अछि तेकर संयोजक आ विराटनगर मे आयोजन करय मे वैह मानक पर अन्तर्राष्ट्रीय मैथिली सम्मेलन केर आयोजन करबाक फैसला लेलहुँ।
सर्वप्रथम एकटा common logo पर अहमदाबाद संग सहमति रखैत हुनकहि लोकनि द्वारा तय लोगो जाहि मे ऐतिहासिकता, सांस्कृतिक अस्मिता संग आधुनिकता केँ सेहो आत्मसात करबाक परिकल्पना समाहित देखायल, बेसी कर्मकाण्डीय तर्कक बिना प्रयोग कएने हुनका लोकनि द्वारा तय ‘लोगो’ केँ अपनायल आर हरेक सम्मेलन लेल एकटा निश्चित लक्ष्य व उद्देश्य तय करैत विश्व भरिक मैथिल केँ प्रतिनिधिक तौर पर सहभागिता सुनिश्चित करैत आयोजन पूरा कयल जाय सेहो सिखलहुँ, तेँ १७म सम्मेलन मे ओहि सब बातक यथेष्ट प्रयोग-उपयोग करबाक प्रयास कयलहुँ। सहभागिता लेल कम सँ कम पूर्व मे जुड़ल प्रत्येक संस्था केँ आमन्त्रित करैत निर्धारित विषय (लक्ष्य-उद्देश्य) पर कोन तरहें ओ सब सहभागिता करता ताहि सब लेल शुरुए सँ अन्तर्क्रिया-सहकार्य करबाक आवश्यकता छैक। विराटनगर ई सब केने रहय। अधिकतम समय, लगभग ६ मास सँ बेसी समय खर्च करैत लगभग सब केँ सहभागी बनबाक अवसर प्रदान कएने छल।
घटी-बेसी होइत छैक। परिस्थिति सम-विषम हेतैक। स्थानीय समाज अपन दृष्टि सँ अहाँक विजन केर परीक्षा लेत, ईहो तय छैक। लेकिन दृढसंकल्प सँ अहाँ जे किछु नियारब ओ अवश्य पूरा करब। शाश्वत मिथिला अहमदाबादक उदय आ गतिविधि केर हमरा पर तेहेन छाप पड़ल जे ओतय सँ हम बड पैघ सपना देखि लेलहुँ, सौंसे विश्व भरिक मैथिल केँ एक निश्चित मानदंड मे समेट लेब आ स्वर्णिम भविष्यक निर्माण निश्चित रूप सँ करब।
मुदा….. ई की? वैह आयोजनक १८म सम्मेलन जे वृन्दावन मे भेल ताहि मे एहि सब मूल्य-मान्यता केँ पुनः विराटनगरहि मे छोड़ि देलथि हमर परमादरणीय प्रेरणापुरुष डा. बैद्यनाथ चौधरी बैजू। कोविड १९ केर कारण स्थिति तेहेन सामान्य नहि रहबाक कारण या फेर स्थानीय संयोजन-आयोजन करनिहार कार्यसमिति सँ एहि सब केँ निरन्तरता देबाक लेल कोनो योजना नहि बनि सकल, या फेर जे मूल कार्यसमितिक गठन कयल जाइत अछि, जेकर अध्यक्षता सम्माननीय मिथिला विभूति डा. महेन्द्र नारायण राम करैत छथि आर पिछला साल हमरो ‘वरिष्ठ सचिव’ केर तौर पर घोषणा भेल छल, उपाध्यक्षक रूप मे करुणा झा मैडम केर नाम देल गेल छल, ई सब कि सिर्फ अलंकारिक छल? साल भरि मे कहियो कोनो सलाहो-मशवरा नहि? तखन उच्च सपना आ संकल्प कोना पूरा होयत?
हम किछु दिन सँ सवालक घेरा मे फँसल छी। पता नहि समाधान छहियो वा नहि! २०२० ओना महामारी मे बीति गेल… से बीतय। २०२१ कम सँ कम एना नहि हुअय ताहू लेल कृपया हमर मैथिल समाज तत्पर होइथ, एतबे कहय चाहब।


text:
मुजफ्फरपुर। मुंबई मे बिहार क बारे मे जे सुनने रही, ओ कोनो डरावना सपना सन छल, मुदा हकीकत मे जे बिहार कए देख रहल छी, ओ खूबसूरत आ सुहावना अछि। बिहार स बाहर एकर स्थापित छवि दुनियाक सबस पैघ झूठ अछि। इ कहब अछि मराठी माटी क हिन्दी फिल्म क चर्चित संगीतकार स्नेहा खानवरकर क। स्नेहा एक माह क बिहार प्रवास पर छथि। एआर रहमान स हिन्दी फिल्म मे संगीत क जे एकटा नव युग क सूत्रपात भेल अछि, ओहि स युवा संगीतकार मे जमीन स जुड़ल संगीत क प्रस्तुति कए लकए एकटा जुनून अछि। अपन एहि जुनून क संबंध मे स्नेहा कहैत छथि जे बिहार क संबंध मे तमाम प्रकार क गप सुनने रही, बिहार एबाक हिम्मत नहि होइत छल, मुदा जखन फिल्म वासोपुर साइन केेलहुं त ओकरन् कहानी आ पृष्ठभूमि देखि कए लागल जे मुंबई मे बैसकए एकर संगीत क प्रस्तुति करब बेमानी होएत। संग-संग अपन कला साधना क अपमान सेहो। लिहाजा हम बिहार एबाकठानी लेलहुं आ हमर इ यात्रा जिनगीक सबस पैघ खोज छी।
फिल्म ‘एलएसडीÓ स कॅरियर कए गति देनिहारि स्नेहा कहैत छथि जे हम बुझैत छेलहुं जे बिहार मे भोजपुरी गीत क तड़का मात्र अछि, मुदा एक सप्ताह मे हमर सबटा सोच बालूक महल जेना ध्वस्त भ गेल। एहि ठामक संगीत मे जे मिठास आ संवेदनशीलता अछि ओकर गहराई मापब कोनो कला साधक क लेल चुनौती अछि आ ओकर सौभाग्य सेहो। बेरई गांव क मुसहर टोला मे कारिख महाराज स जुड़ल आस्था आ भक्ति क गीत सुनालाकबाद स्नेहा सुधबुध हेरा बैसलीह। ‘वासोपुरÓ फिल्म क संगीत देबाकतैयारी मे एक माह क प्रवास पर आयल खानवरकर कहैत छथि जे एहि फिल्म क कहानी 80 क दशक क अछि। माफिया परिवार क चारि पीढ़ी क कहानी एहि फिल्म क पृष्ठभूमि अछि। लिहाजा फिल्म क संगीत मे बिहार झारखंड क माटी क खुशबू स महकेबाक जिम्मेदारीहुनकर अछि। एहि फिल्म मे बिहारी शैली क संगीत त हेबे करत संग-संग साज-आवाज क दुनिया सेहो बिहारी प्रतिभा स निखरत। ओ कहलीह जे फिल्मक कहानी मे बिहार क असली चेहरा तकबा मे दिक्कत भ सकैत अछि, मुदा फिल्म मे बिहारी संगीत क एहन पुट भेटत जाहि स देश-विदेश मे जे सुनत ओकर बिहार क बारे मे धारणा बदलि जाएत।


text:
नवका- पुरनका लेख सर्च करु...
बाढ़ि राष्ट्रीय आपदा... Baarhi Rashtriya Aapda
बाढ़ि राष्ट्रीय आपदा
बिहार मे आएल बाढ़ि के राष्ट्रीय आपदा घोषित कs देल गेल अछि. एकर घोषणा प्रधानमंत्री मनमोहन सिंह जी कोसी सं बाढ़ि प्रभावित इलाका सहरसा... सुपौल... मधेपुरा आओर अररिया के दौरा कएला के बाद कएलथिन्ह. प्रधानमंत्री के कहनाय छलन्हि जे हालात सच मे बड़ खराब अछि. आपदा के एहन स्थिति मे केन्द्र बिहार के संग अछि आओर जरूरत पड़ला पर केन्द्र हर संभव मदद देबय लेल तैयार अछि. प्रधानमंत्री राज्य के एक हजार करोड़ रुपया के आर्थिक मदद देबय के घोषणा सेहो कएलथिन्ह. एहि के संग श्री मनमोहन सिंह जी के कहनाय छलन्हि जे बिहार के तुरंत सवा लाख टन अनाज सेहो देल जाएत. ई सभ शुरुआती मदद अछि. बाढ़िक आकलन कएला के बाद केन्द्र के तरफ सं आओर मदद देल जाएत.
एहि सं पहिने प्रधानमंत्री बाढि प्रभावित इलाका के हवाई सर्वेक्षण कएलथिन्ह. हुनका संग यूपीए अध्यक्ष सोनिया गांधी सेहो छलखिन्ह. प्रधानमंत्री आओर सोनिया गांधी के संग मुख्यमंत्री नीतीश कुमार... रेल मंत्री लालू प्रसाद यादव...रसायन आओर उर्वरक मंत्री रामविलास पासवान... केंद्रीय जल संसाधन मंत्री जयप्रकाश नारायण यादव आओर पूर्व मुख्यमंत्री राबड़ी देवी सेहो हवाई सर्वेक्षण मे शामिल छलखिन्ह.
हवाई सर्वेक्षण मे शामिल केंद्रीय गृहमंत्री शिवराज पाटिल के कहनाय छलन्हि जे एहन समय मे सभ के मिलि के काज करबाक चाही जाहि सं बेसि सं बेसि लोक तक राहत पहुंच सकय. मुदा सरकार... प्रशासन केर सामने सभस बड़का चुनौती कई दिन सं बाढ़ि मे फंसल लोक तक राहत सामान पहुंचचाबय के अछि. खाय पिबय के पैकेट बांटल जा रहल अछि मुदा ई सभ बाढ़ि पीड़ित तक नहिं पहुंच पाबि रहल अछि.
2 टिप्पणियां:


text:
लेख
– विकास वत्सनाभ
डा. लक्ष्मण झाक स्मरण मे (५/९/१९१६ – २३/१/२०००)
मिथिला राज्य आन्दोलनक बीजि पुरुष, उद्भट विद्वान्, मैथिलीक डलबाह, भोर-दुपहर-साँझ-राति आ विशेषतः एखनुका काल-समय मे सदिखन स्मरणीय डा. लक्ष्मण झा केँ हुनक पुण्यतिथि पर कोटि-कोटि नमन।
अपन छात्र जीवनहि सँ अद्भुत प्रतिभा संपन्न डा. झा लंदन विश्वविद्यालय सँ पीएचडी छलाह आ हिनकर शोधक विषय छल “मिथिला आ मगध”। कतिपय गरिमामय पद केँ सुशोभित केनिहार डा. झा मिथिला विश्वविद्यालयक कुलपति पद केँ सेहो सुशोभित केलनि।
समाजवादी विचारधाराक अनुयायी आ जनवादक प्रवर्तक एहि योद्धाक मिथिला आंदोलन मे समग्र प्रवेश दरभंगा नगर भवन मे आयोजित मजदूर सम्मेलनक अध्यक्षता सँ आरम्भ होइत अछि, सम्भवतः १९५२ ईश्वी। यद्यपि १९५१ मे महाराज दरभंगाक नेतृत्व मे मैथिली महासभा एकर आह्वान पहिने कय चुकल छल मुदा प्रस्तावक बाद ताहि पर किछु विशेष पहल नहि भए सकल छल। अपन प्रस्तावक संबलताक हेतु किंवा अपन नेतृत्व रखबाक हेतु १९५२ मे दरभंगा महराज संसदीय चुनाव मे ठाढ़ सेहो भेला मुदा पराजित भेलाह।
युगपुरुष लक्ष्मण झाक नेतृत्व मे पुनः १९५३ मे कलकत्ता मैथिल संघ प्रदर्शन कएलक जाहि मे गिरीश पार्क मे हजारो मैथिल सहभागी भेलाह। जानकीनन्दन सिंहक नेतृत्व मे जाहि ५६ गोटेकेँ बंगाल सरकार आसनसोल मे पकड़लक ताहि मे ई मुख्य छलाह। एकर परिणाम मे मिथिलाक विभिन्न ठाम एहि बातक निंदा भेल आ क्रमशः मिथिला आंदोलन स्वर मुखरित होबए लागल।
मिथिला राज्य आंदोलन केँ व्यापक दृष्टिकोण देबाक लेल लिखल गेल हिनक पोथी ‘Mithila a Union Republic’ राज्य केर औचित्य आओर स्वरूपक अनुखन विवरण दैत अछि। हिनक दोसर ख्यातिलब्ध पोथी भेल ‘Mithila will Rise’ । एहि सँ इतर ई दर्जनों पोथी लिखलनि।
हिनक आरम्भ कएल ‘गोरखा पाया विरोध आंदोलन’ सेहो बेस प्रचलित भेल जे सुगौली संधिक विरोध आ एहि सँ प्रभावित आंचलिक अर्थव्यवस्था पर केंद्रित छल।
डा. झाक त्याग आओर समर्पण एही सँ परिलक्षित होइत अछि जे मिथिला विश्वविद्यालयक कुलपति पद पर रहितहुँ मात्र १/- टाका मासिक वेतन लैत छलाह। लखनजीक नाम सँ चर्चित मिथिलाक ई कुलभूषण आजीवन अविवाहित रहैत मैथिलीक सेवा मे स्वयं केँ समर्पित कए देलनि ।
आजीवन मिथिला मैथिलीक उत्थान कार्य मे तल्लीन ई मनीषी अपन जिनगीक अंतिम सूर्य २३ जनवरी २००० केँ देखल।हिनक त्याग आ कर्तव्यनिष्ठा एखनहुँ मैथिलक लेल प्रेरणास्रोत बनल अछि आ आगाँ सेहो रहत।
सामंतवादी प्रथाक धुर विरोधी आ मिथिला राज्य निर्माणक पहिल उद्घोषक एहि मैथिलकुलभूषण केँ खंडित प्रणाम, किएक तँ हिनका अखंड प्रणाम करबाक पात्र हमसभ तखनहि होएब जखन हिनक स्वप्न आ प्रयास केँ परिणाम मे परिवर्तित कए मिथिला राज्यक स्थापना कए सकब।
(छवि / स्रोतःपंडित सुरेश्वर झा रचित ‘भारतीय साहित्यक निर्माता – लक्ष्मण झा’ )


text:
*एक निश्चय-ठोस परिणाम*
एक लड़का एक दिन बहुत धनी आदमी के देखलक। ओहि धनी आदमीक ठाठ-बाठ देखि कs लड़का के दिमाग में आयल कि वाह ! ज़िंदगी एहने हेबाक चाही आ फेर ओ सोचि लेलक कि आब ओकरो धनवान बनबाक अछि। ओ कतेक दिन तक एकरा बारे में सोचलक आ फेर एकटा बिजनेस शुरू कैलक। कतेक दिन तक ओ कमाई में लागल रहल आ किछु पाई सेहो कमा लेलक। मुदा ओ ओतबा नहि कमा पाबि रहल छल, जाहि सं ओ धनवान बनि सकै। तैं आब ओकर धैर्य धीरे-धीरे खत्म होबs लागल।
एहि बीच ओकर भेंट एक विद्वान सं भेल। आ ओ ओहि विद्वान सं एतेक बेसी प्रभावित भेल कि आब ओ विद्वान बनबाक निश्चय कैलक आ दोसरे दिन सं कमाई-धमाई छोड़ि कs पढबा़ में लागि गेल। आब समझि चुकल छल कि पाई-संपत्ति सब मोह-माया छै, ज्ञान अर्जित केनाई सभ सं पैघ बात छै। ज्ञान के आगू तs पाई फेल अछि।
ओ बड्ड ज़ोर-शोर से पढ़ाई शुरू कैलक आ किछु साल तक तs पढ़ाई निरंतर करैत रहल,लेकिन फेर जेना ओकर मन पढ़ाई में कनी कम लागs लगलै। धीरे-धीरे ओ संगीत के तरफ आकर्षित होबs लागल। संगीत सुनि कs ओ अपन धुन में मगन भs जाईत छल। धीरे-धीरे ओकरा अनुभव होबs लगलै कि ओ संगीत के बहुत समझ रखैत अछि !
संयोग सं ओकर भेंट एक संगीतज्ञ सं भेलै आ ओहि दिन ओहि संगीतज्ञ सं बातचीत के बाद ओ निर्णय कैलक, आब ओ संगीत सीखत। तैं ओहि दिन सं पढ़ाई बंद कs देलक आब संगीत सीेखs लागल।
किछु साल बाद संगीत सं सेहो ओकर मन ऊबs लागल आ ओ एक नेता बनबाक निश्चय कैलक। ओ सोचि लेलक कि एहि बेर कोई गलती नहि करब , नेता बनबाक अछि तs बनब।
काफी उम्र बीत गेलै, नै ओ धनी भs सकल आ नै विद्वान। नै संगीत सीखि सकल आ नै नेता बनि सकल। तखन ओकरा बड्ड दुःख भेलै। एक दिन ओकरा एक महात्मा सं भेंट भेलै। ओ अपन दुःखक कारण बतेलक। महात्मा मुस्कुराईत बजलाह–“’बेटा ! दुनिया बड्ड चिक्कन छै। जहाँ-जहाँ जायब कोई न कोई आकर्षण देखाई देत। अहाँ ओकरा पाछू भागब फेर सं अहाँ के किछु आर आकर्षित करत। यदि जीवन में किछु करबाक अछि तs एक निश्चय कs लियs आ फेर जीवन भरि ओहि पर ठोस प्रयास करैत रहू तs अहाँक उन्नति अवश्य होयत। बेर-बेर रुचि बदलैत रहला सं कखनों उन्नति नै कs सकब।” ! युवक के समझ में आबि गेलै !
————————————————————————-
*”भगवान पर आस्था “*
एकटा पुरान सन भवन में वैद्यजी केर मकान छल। पिछला हिस्सा में रहैत छलाह आ अगिला हिस्सा में क्लिनिक खोलने छलाह। हुनकर पत्नी के आदत छलनि कि क्लिनिक खोलबा सं पहिने ओहि दिन के लेल आवश्यक सामानक लिस्ट एकटा चिठ्ठी में लिखि कs दs दैत छलीह। वैद्यजी क्लिनिक के कुर्सी पर बैसि कs पहिने भगवानक नाम लैत छलाह,फेर ओहि चिठ्ठी के खोलैत छलाह। पत्नी जे बात लिखने छलीह, ओकर भाव देखैत , फेर ओकर हिसाब करैत छलाह। फेर परमात्मा सं प्रार्थना करैत छलाह कि हे भगवान ! हम एकमात्र अहीं के आदेशानुसार अहाँक भक्ति छोड़ि कs एतय दुनियादारी के चक्कर में आबि बैसल छी। वैद्यजी कखनों अपन मुँह सं कोनों रोगी सं फ़ीस नहि माँगैत छलाह। कोई दैत छल, कोई नहियो दैत छल,किन्तु एक बात निश्चित छल कि जखने ओहि दिनक आवश्यक सामान ख़रीदबा योग्य पाई पूरा भs जाइत छल , ओकरा बाद ओ केकरो सं दवाई के पाई नहि लैत छलाह, चाहे रोगी कतबो धनवान कियै नहि हो।
एक दिन वैद्यजी क्लिनिक खोललनि। कुर्सी पर बैसि कs परमात्मा के स्मरण कs , पाईक हिसाब लगाबs हेतु आवश्यक सामान वाला चिट्ठी खोललनि ,तs ओ चिठ्ठी के एकटक देखते रहि गेलाह। एक बेर कनि तs हुनकर मन भटकि गेलनि। हुनका अपन आँखि के सामने तारा चमकs लगलनि,किन्तु शीघ्रहि ओ अपन तंत्रिका पर नियंत्रण पाबि लेलनि ।
आँटा -दालि-चाऊर आदि के बाद पत्नी लिखलखीन – *”बेटीक विवाह 20 तारीख़ कs अछि, ओकर दहेजक सामान।”* वैद्यजी किछु देर सोचैत रहलाह, फेर बाकी चीजक क़ीमत लिखला के बाद दहेज के सामने लिखलैन – *”ई काज परमात्मा के छनि,परमात्मा जानथि।”
*
एक-दू टा रोगी आएल छलखीन। हुनका वैद्यजी दवाई देलखीन। एहि दौरान एकटा पैघ कार हुनकर क्लिनिक के सामने आबि कs रुकल। वैद्यजी ओकरा कोई खास महत्त्व नहि देलखीन,कारण कि कतेक कार वाला हुनका ओतs अबैत रहैत छलखीन। ओ सूटेड-बूटेड साहेब कार सं बाहर निकललाह आ नमस्ते कहि कs बेंच पर बैसि गेलाह। वैद्यजी कहलखीन कि यदि अहाँ के अपना लेल दवाई लेबाक अछि, तs स्टूल पर बैसि जाउ,ताकि अहाँ के नाड़ी देखि सकी।
ओ साहेब कहs लगलखीन – “वैद्यजी ! अहाँ हमरा नहि चिन्हलौं । हमर नाम कृष्णलाल अछि,लेकिन अहाँ हमरा चिन्हबो कोना सकैत छी ? कारण कि हमर 15-16 साल बाद अहाँ के क्लिनिक पर अयलहुं अछि।
अहाँ के पिछला भेंटक हाल सुनबैत छी, फेर अहाँ के सब बात याद आबि जाएत। जखन हम पहिल बेर एतs आयल रही, तs हम स्वयं नहि आयल रही,अपितु ईश्वर हमरा अहाँ के लग लs अयलाह, कारण कि ईश्वर हमरा पर कृपा कैलनि आ ओ हमर घर आबाद करs चाहैत छलाह।भेल ई छल कि हम कार सं अपन पैतृक घर जा रहल छलहुं। एकदम अहाँ के क्लिनिक के सामने हमर कार पंक्चर भs गेल छल। ड्राईवर कार के पहिया खोलि कs पंक्चर बनवाबs चलि गेल। अहाँ देखलहुं कि गर्मी में हम कार के लग ठाढ़ छलहुं, तs अहाँ हमरा लग अयलहुं आ क्लिनिक के तरफ इशारा कैलहुं आ कहलहुं कि इम्हर आबि कs कुर्सी पर बैसि जाउ। “आन्हर की चाहय दू टा आँखि” आ हम कुर्सी पर आबि कs बैसि गेलहुं।
एक छोट बच्ची सेहो ओतs अहाँ के लग ठाढ़ छल आ बेर-बेर कहि रहल छल, ” चलू न बाबूजी ,हमरा भूख लागल अछि।” अहाँ ओकरा सं कहि रहल छलहुं कि बेटी कनि धीरज धर, चलैत छी। हम ई सोचि रहल छलहुं कि हमरा कारण अहाँ भोजन नहि कs रहल छी।
हमरा कोनों दवाई खरीद लेबाक चाही, ताकि अहाँ हमर बैसबाक भार महसूस नहि करी। हम कहलहुं -“वैद्यजी हम पिछला 5-6 साल सं इंग्लैंड में रहि कs कारोबार कs रहल छी। इंग्लैंड जाइ सं पहिने हमर विवाह भs गेल छल,लेकिन अखन तक बच्चा के सुख सं वंचित छी। एतहुं इलाज करेलहुं आ इंग्लैंड में सेहो, लेकिन किस्मत में निराशा के सिवा आर किछु नहि भेंटल ।
अहाँ कहने छलहुं , ” हमर भाई ! भगवान सं निराश नहि होउ । याद राखू कि हुनकर कोष में कोनों चीज़ के कोई कमी नहि छै। आस-संतान, धन-इज्जत, सुख-दुःख, जीवन-मृत्यु सब किछु हुनके हाथ में छै। ई कोनों वैद्य या डॉक्टर के हाथ में नहि होईत छै आ नहि कोनों दवाई में होईत छै। जे किछु होईत छै, सब भगवान के आदेश सं होईत छै। संतान भेंटत तs हुनके आदेश सं। हमरा याद अछि अहाँ बात करैत जा रहल रही आ संग-संग पुड़िया सेहो बनेने जाईत रही। सब दवाई अहाँ दू भाग में विभाजित कs दू अलग-अलग लिफाफ में रखने रही आ फेर हमरा सं पूछि कs एक लिफाफ पर हमर आ दोसर पर हमर पत्नी के नाम लिखि कs दवाई उपयोग करबाक तरीका बतेलहुं।
हम तखन बेमन सं ओ दवाई लेनेे रही, कारण कि हम एकमात्र किछु पाई अहाँ के देबs चाहैत छलहुं। लेकिन जखन दवाई लेला के बाद हम पाई पूछलहुं,तs अहाँ कहलहुं, सब ठीक छै। हम फेर आग्रह कैलहुं, तs अहाँ कहलहुं कि आई के खाता बंद भs गेलै। हमरा हुनकर बात समझ नहि आयल। एहि बीच ओतs एक आर आदमी आयल,ओ हमरा दूनू के चर्चा सुनि कs हमरा बतौलनि कि खाता बंद होई के मतलब ई छै कि आई घरेलू खर्च के लेल जतेक राशि वैद्यजी भगवान सं माँग कैलनि ओ ईश्वर हुंनका दs देलखीन। बेसी पाई ओ नहि लs सकैत छैथ।
हम किछु अचम्भित भेलहुं आ किछु हृदय में लज्जित भेलहुं कि हमर विचार कतेक निम्न छल आ ई सरलचित्त वैद्य कतेक महान छैथ।
हम जखन घर जा कs पत्नी के औषधि देखेलियनि आ सब बात बतेलियनि तs हुंनका मुँह सं निकलल, ओ मनुक्ख नहि कोनों देवता छैथ आ हुनकर देेल दवाई हमर मन के अभिलाषा पूरा करबाक कारण बनत। आई हमर घर में दू टा फूल खिलल छैथ। हम दूनू पति-पत्नी हर समय अहाँ के लेल प्रार्थना करैत रहैत छी। एतेक साल तक कारोबार में फ़ुरसत नहि भेंटल कि स्वयं आबि कs अहाँ सं धन्यवाद के दू शब्द कहि जैतहुं। एतेक साल बाद आई भारत अयलहुं आ कार सीधा एतहि रोकलहुं।
वैद्यजी हमर पूरा परिवार इंग्लैंड में सेटल भs गेल अछि। एकमात्र हमर एक विधवा बहिन अपन बेटी के संग भारत में रहैत छैथ । हमर भगिनी के विवाह एहि महीना के 21 तारीख कs होई के छै। नहि जानी किये, जखन-जखन हम अपन भगिनी के विवाह के लेेल कोनों सामान खरीदैत छलहुं, तs हमर आँखि के सामने अहाँ के ओ छोट बेटी आबि जाईत छल आ प्रत्येक सामान हम दोहरा खरीद लैत छलहुं। हम अहाँ के विचार के जनैत छलहुं कि संभवतः अहाँ ओ सामान नहि लेेब, किन्तु हमरा लगैत छल कि हमर अपन भगिनी के संग जे चेहरा हमरा बेर-बेर देखाईत रहैत अछि, ओहो हमर भगिनी अछि। हमरा लगैत अछि कि ईश्वर एहू भगिनी के विवाह में हमरा ज़िम्मेदारी दs रहलाह अछि ।
वैद्यजी के आँखि आश्चर्य सं खुलल के खुलल रहि गेल। बहुत धीरे आवाज़ में कहलनि – ” कृष्णलाल जी,अहाँ जे किछु कहि रहल छी हमरा किछु समझ नहि आबि रहल अछि कि ईश्वर के ई कोन माया छै। अहाँ हमर श्रीमती के हाथ के लिखल ई चिठ्ठी देेखू।” वैद्यजी चिट्ठी खोलि कs कृष्णलाल जी के पकड़ा देलनि।
कंपैत आवाज़ में वैद्यजी बजलाह – *”ई काज परमात्मा के छैनि, परमात्मा जानथि।”*
–गोपाल मोहन मिश्र
कमला हेरिटेज, ब्लॉक – ‘ए’
फ्लैट नंबर – 201,
बरहेता ,
पी.ओ. – लहेरियासराय,
दरभंगा (बिहार)
846001
मोबाइल नंबर – 9631674694


text:
पटना। एखन धरि चारि चरण मे विधानसभा लेल 182टा सीट पर मतदान भ चुकल अछि। बाकी दू चरण पिछला चारि चरण स एकदम अलग अछि। अगिला दू चरण मे बिहारक ओ राजनीतिक झलक देखबा मे भेटि सकैत अछि, जे पिछला दू दशक स बिहार कए बदनाम केने अछि। पांचम आ छठम चरण मे बाहुबल आ जातिवाद क संग-संग परिवारवाद सेहो अपन रंग देखेबा मे पाछु नहि रहल अछि। जदयू समेत सबटा दल एहि तीनू कलंक कए धोबा मे कोनो योगदान नहि देलथि अछि। सबटा दल दिलखोली कए जातिक आधार पर, नेताक परिवार कए आ अपराध स जुडल लोककए टिकट देलथि अछि। कुल मिला कए कहि त सब तरहे सबटा दल अपन पूरा ताकत पांचम आ छठम चरण मे 61टा सीट पर होइवाला मतदान क लेल झोंकि देलक अछि। एहन मे नक्सलग्रस्त इलाका, भाकपा (माले) क मजबूत दावेदारी आ उच्च जाति क आकांक्षा पांचम आ छठम चरण क मतदान कए दिलचस्प बना देलक अछि। नीतीश कुमार लेल इ चरण किछु राहतवाला भ सकैत अछि, किया जे आब जहि इलाका मे मतदान हुए जा रहल अछि ओहि इलाक मे महादलित क पैघ संख्या अछि। मुख्यमंत्री नीतीश कुमार क महादलित क अवधारणा एहि ठाम अपन रंग देखा सकैत अछि। पिछला चुनाव मे एहि इलाका मे सबस बेसी सीट राजग जीतने छल, मुदा एहि बेर राजद-लोजपा आ भाकपा(माले) क अलावा किछु जगह पर बहुजन समाज पार्टी (बसपा) क तीन-तरफा हमला भ रहल अछि।
पांचम चरण मे मुख्यमंत्री नीतीश कुमार क गृह जिला नालंदा सेहो अछि, जतए अन्य जिला क तुलना मे विकास कार्य क लेल बेसी राशि देल गेल अछि। आर्डिनेंस फैक्ट्री बनि रहल अछि। सैनिक स्कूल आ अंतरराष्ट्रीय विश्वविद्यालय खुली रहल अछि। मुदा टिकट बंटवारा मे स्थानीय लोक क राय कए नजरअंदाज करबाक कारण स किछु लोकक नाराजगी जदयू पर भारी पडी सकैत अछि। राजग क टिकट बंटवारा कए लकए अरवल, घोसी, विक्रम, ब्रंापुर, रामगढ़ जइसन सीट पर हाई-वोल्टेज ड्रामा भ चुकल अछि। अरवल मे भाजपा पांडव सेना क सरगना चितरंजन प्रसाद सिंह कए प्रत्याशी बनेलक अछि, ओतहि घोसी मे जदयू अपन परिवारवाद क नीति स समझौता करैत सांसद जगदीश शर्मा क पुत्र कए प्रत्याशी बनेलक अछि। भाजपा विक्रम स पहिने त सिटिंग एमएलए अनिल कुमार क टिकट काटिकए रामजनम शर्मा कए प्रत्याशी बनेलक, मुदा विरोध क बाद कुमार कए उम्मीदवार बना देलक। रामगढ़ मे भाजपा राजद क वरिष्ठ नेता आ सांसद जगदानंद सिंह क पुत्र सुधाकर सिंह कए उम्मीदवार बनेलक अछि। एकर अलावा शेरघाटी, फुलवारीशरीफ, जहानाबाद, मखदूमपुर, ओबरा जइसन सीट पर अधिकृत प्रत्याशी क खिलाफ जदयू प्रदेश कार्यालय मे स्थानीय पार्टी कार्यकर्ता हंगामा करि चुकल छथि। एहि दूनू चरण मे माओवादी क सेहो कईटा विधानसभा क्षेत्र मे प्रभाव देखबा मे आबि सकैत अछि, मुदा भाकपा(माले) क सक्रियता माओवादी कए मुख्य रूप स गोविंदपुर आ रजौली विधानसभा क्षेत्र मे सीमित करबाक काज कैलक अछि। माले काराकाट, तरारी आ पालीगंज क अपन सिटिंग सीट क अलावा अरवल, ओबरा, संदेश, अगियांव, जगदीशपुर, मसौढ़ी आ नोखा जइसन सीट पर सेहो अपन ध्यान केन्द्रित केने अछि। बसपा उत्तर प्रदेश क सीमा स सटल किछु सीट कए लकए उत्साहित अछि। सामाजिक समीकरण पर नजर दी त एहि दूनू चरण मे राजपूत, भूमिहार, कोईरी, यादव आ महादलित क वोट निर्णायक साबित होइत रहल अछि। नालंदा क्षेत्र मे ओना कुर्मी मतदाता हरदम स प्रत्याशी क जीत सुनिश्चित करैत रहलाह अछि। भोजपुर क इलाका मे जतए राजपूत आ यादव क नीक संख्या अछि, ओतहि मगध क्षेत्र मे यादव, पासवान आ किछु ठाम मुसहर बेसी अछि। जहानाबाद आ अरवल क इलाका मे भूमिहार क अलावा कोईरी क नीक संख्या अछि। पांचम आ छठम चरण मे विधानसभा अध्यक्ष उदय नारायण चौधरी, मंत्री हरिनारायण सिंह, प्रेम कुमार, छेदी पासवान, भगवान सिंह कुशवाहा क अलावा सत्तारूढ़ दल क मुख्य सचेतक श्रवण कुमार आ राजद क वरिष्ठ नेता इलियास हुसैन, शकील अहमद खां, कांति सिंह आ राघवेंद्र प्रताप सिंह प्रमुख प्रत्याशी छथि।


text:
देश क राजनीति मे महत्वपूर्ण भूमिका निभाबै वाला बिहार क कईटा कद्दावर नेता क सर-संबंधी एहि बेर क लोकसभा चुनाव मे अपन किस्मत आजमेबा लेल मैदान मे छलाह, मुदा ओीि मे स केवल छह प्रत्याशी कए छोडि़कए शेष सबटा कए जनता नकारि देलक। लोकसभा चुनाव क दौरान टिकट वितरण मे परिवारवाद क झलक साफ देखल गेल आओर कद्दावर नेतासर-संबंधी कतहु नहि कतहु स टिकट प्राप्त करि कए चुनावी दंगल मे कसरत करैत नजरि एलाह। सबस रोजक त रहल पप्पू यादव क परिवार। हुनकर कनिया, माई आ बहिन तीनू चुनाव मे हारि गेलखिन।
पटना। सत्ता मे अपन पहुंच बनेबा लेल नेता परिवारवाद क त सहारा लैत रहला अछि। गांधी परिवार देशक सबस मजबूत राजनीकि परिवार अछि। करूणानिधि अपन बेटा-बेटी कए मंत्रिमंडल मे स्थान दियेबा लेल दिल्ली स चैन्नई लौट गेलाह। अजुर्न सिंह बेटीक टिकट लेल अपन कुर्सी गंवा देलथि। मुदा बिहार मे एहि बेर जनता परिवारवाद कए नकारि देलक। देशक जनताक भाव स अलग बिहारक मतदाता नेताक एहि खेल कए बुझि चुकल अछि। जनता कांग्रेस क एकटा, राज्य मे सत्तारूढ़ जनता दल यूनाईटेड क दोटा आओर भारतीय जनता पार्टी क तीनटा प्रत्याशी कए छोडि़ कए शेष सबटा कए नकारि देलक। जखन कि एहि बेर क चुनाव मे कांग्रेस स 13, लोक जनशक्ति पार्टी स 3, राष्टï्रीय जनता दल, राष्टï्र सेवा दल आ सर्वजन समाज पार्टी स एक-एकटा, भारतीय जनता पार्टी स तीनटा आ जनता दल यूनाइटेड स दूटा दिग्गज नेता क संबंधी या परिवारक लोक कए टिकट देल गेल छल। एहि मे स पूर्व उपप्रधानमंत्री स्व जगजीवन राम क बेटी आ कांग्रेस प्रत्याशी मीरा कुमार सासाराम (सु) क्षेत्र स, भारतीय जनता पार्टी क प्रत्याशी आ बिहार क पूर्व मंत्री स्व. बृजबिहारी प्रसाद क कनिया रमा देवी शिवहर स, भाजपा के पूर्व सांसद मदन जायसवाल क पुत्र संजय जायसवाल पश्चिम चंपारण स आओर पूर्व मुख्यमंत्री भागवत झा आजाद क पुत्र भाजपा प्रत्याशी कीर्ति झा आजाद दरभंगा स जीतबा मे सफल रहलाह। बिहार क पूर्व मंत्री रघुनाथ पांडेय क पुतहु विनीता विजय मुजफ्फरपुर स, पूर्व मंत्री संजय सिंह क पत्नी सुनीला देवी नवादा स, पूर्व मुख्यमंत्री सत्येन्द्र नारायण सिन्हा क पुत्र निखिल कुमार औरंगाबाद स, पूर्व मुख्यमंत्री राबड़ी देवी क भाई अनिरुद्ध प्रसाद उर्फ साधु यादव पश्चिम चंपारण स, निवर्तमान सांसद राजेश रंजन उर्फ पप्पू यादव क कनिया रंजीत रंजन सुपौल स, हुनकर माई शांतिप्रिया देवी पूर्णिया स चुनाव हारि गेलीह। एहिना पूर्व सांसद आनंद मोहन क पत्नी लवली आनंद शिवहर स, विधानसभा क पूर्व उपाध्यक्ष स्व. शकुर अहमद क पुत्र पूर्व केंद्रीय गृह राज्यमंत्री डॉ शकील अहमद मधुबनी स, पूर्व केंद्रीय मंत्री बालेश्वर राम क पुत्र अशोक कुमार समस्तीपुर स, पूर्व मंत्री महाबीर चौधरी क पुत्र अशोक चौधरी जमुई स, पूर्व सांसद चन्द्रभानु देवी क पुत्री अमिता भूषण बेगूसराय स आ पूर्व मंत्री प्रभावती गुप्ता क पुत्र अरविन्द्र कुमार गुप्ता पूर्वी चंपारण स चुनावी मैदान मे उतरल छलाह, मुदा जनता नकारि देलक। नवादा स लोक जनशक्ति पार्टी क टिकट पर निवर्तमान सांसद सूरज सिंह उर्फ सूरज भान क कनिया वीणा देवी, समस्तीपुर स लोजपा क राष्टï्रीय अध्यक्ष रामविलास पासवान क भाई रामचन्द्र पासवान आ हाजीपुर स स्वयं पासवान कए सेहो हार क सामना करैय पड़ल। सीवान स निवर्तमान सांसद मोहम्मद शहाबुद्दीन कए कनिया हीना शहाब कए सेहो पराजय क मुंह देखय पड़ल। लोजपा अध्यक्ष रामविलास पासवान क ममेरे भाई महेश्वर हजारी समस्तीपुर (सु) स जदयू क टिकट पर, जखनकि जदयू क पूर्व सांसद स्व. अजित सिंह क पत्नी मीणा सिंह आरा स चुनाव जीतबा मे कामयाब रहलीह।


text:
विशेष संपादकीय
सभावास प्रारंभ
मैथिल ब्राह्मणक वैवाहिक संबंध निराकरण लेल कुल ४२ सभा मे सँ एकमात्र प्रमुख सौराठ सभागाछी मे काल्हि ४ जुन सँ सभावासक प्रारंभक सूचना अछि। सभा लगेबाक लेल स्वस्फूर्त तंत्र रहितो आधुनिक काल मे विभिन्न पक्षक व्यवस्थापन सम्हारबाक निमित्त सँ बनल एक आयोजक संस्था ‘ऐतिहासिक सौराठ सभा विकास समिति’क सचिव डा. शेखर चन्द्र मिश्र फेसबुक द्वारा संवाद देलनि अछि जे सौराठ सभा वास सादगीपूर्ण तरीका सँ प्रारंभ भेल, पुन: ११ जुन सभावास होयत, सभैती विद्वान् तथा समाजसेवी मैथिल ब्राह्मण लोकनि मिथिला ब्राह्मण महासभाक अग्रसरता मे एहि विन्दु पर विमर्श करता जे एहि धरोहरक रक्षा कोना होयत। डा. मिश्र द्वारा प्रेषित फोटो अनुसार बामोस्किल किछु महत्त्वपूर्ण सभैती तथा आमंत्रित विद्वान् तथा सज्जन लोकनि सभागाछी मे सतरंजी ओछाय ताहि पर बैसल देखा रहला अछि आ जेना विगतक वर्ष जेकाँ सभा मे विवाह योग्य वरक उपस्थिति शून्य अहु बेर देखायल अछि।
अनुपम वैवाहिक संबंध निराकरण परंपरा: सौराठ सभा
विदित हो जे ‘ललका धोती, कुर्ता आ पाग’ आदि पहिरि विवाह योग्य वर अपना लेल समुचित जोड़ी पेबाक मनोकामनाक संग सभा मे बैसैत छलाह, हुनका संगे हुनक गुरुजन, श्रेष्ठ अभिभावक आ कर-कुटुम्ब लोकनि सेहो सभा मे अबैत छलाह आ ओहि वरक प्रतिभा देखि लोक अपन धियाक कुटमैती लेल हुनकर प्रति कथा-वार्ता सभा मे करैत छलाह। परिचय-पाती, कुल-खानदान, मूल-पाँजि, वरक योग्यता, वरक पारिवारिक पृष्ठभूमि, जमीन-जथा, नौकरी-कारोबार आ सब तरहें एकटा सक्षम गृहस्थ लेल वांछित विभिन्न विन्दु पर सभावासक दरम्यान चर्चा होइत छल। एकटा वर पर अनेको कथा प्रस्तोता, पंजिकार व अन्य मध्यस्थकर्ता लोकनिक विभिन्न चरण मे वार्ता सँ कथा करबाक निराकरण होइत छल। ओतहि वैवाहिक अधिकार निर्णयक वैज्ञानिक स्वरूप, अर्थात् वर तथा कनियांक पैतृक एवं मातृक पक्ष बीच सीधा रक्त संबंधक जाँच कैल जाइत छल। पिताक तरफ सँ सात पीढी धरि, माताक तरफ सँ पाँच पीढी धरि प्रत्यक्ष रक्त संबंध नहि भेले पर ‘वैवाहिक अधिकार’ हेतु ‘निर्णय’ देल जाइत छल। तदोपरान्त सिद्धान्त लेखन व विवाहक तारीख या तऽ ओही दिन वा दुनू पक्षक सुविधानुसार अन्य दिन लेल निर्णय कैल जाइत छल।
दहेज प्रथाक स्तर सभावास धरि न्यून
विवाह कोन रूप मे आ वर-कनियांकेँ कि सब उपहार दुनू पक्ष देता ताहिपर सेहो चर्चा होइत छल। यैह चर्चा बाद मे कूचर्चा बनैत क्रमश: कालरूपी दहेज बनिकय आइ मिथिलाक सर्वोच्च जातीय संस्थाकेँ दिवार लगा देलक अछि। आइ मैथिल ब्राह्मणक दुर्दशा दहेजक व्यवस्था आ वैवाहिक आडंबर केँ पूरा करबाक समय प्रत्यक्ष देखल जाइछ। एक वैवाहिक संबंध लेल लाखों रुपयाक खर्च तय मानल जाइछ। अगबे शख आ मौज मे लाखों रुपयाक पूँजी पलायन सँ समग्र मिथिलाक अहित होइत अछि। सादगीपूर्ण वैवाहिक व्यवस्था जे अदौकाल सँ सभावास द्वारा होइत छल, से आइ आधुनिकता आ भौतिकवादी देखाबा मे बर्बाद भऽ चुकल अछि। लेकिन हरेक जाग्रत समाज मे किछु एहेन जीवट लोक होइत अछि जे निरंतर एहि दिशा मे चिन्तन करैत अछि कि कोना नीक परंपराक पुन: शुरुआत हो। ताहि क्रम मे डा. शेखर चन्द्र मिश्र सहित पंचकोसीक अनेको गाम सँ सभावास मे आबि रहला विद्वत् लोकनि एहि लेल चिन्तित देखाइत छथि।
सभागाछी मे अतिक्रमण सभा लगेबाक प्रथाक मूल बाधक
लेकिन सभा आयोजन लेल जे उत्साह समस्त ग्रामीण मे देखेबाक चाही से नगण्य अछि। एकटा छोट स्तर दुर्गा पूजाक आयोजन लेल पर्यन्त सौराठ गामक एकताक चर्चा होइत अछि, बाबा सोमनाथ मन्दिर सँ लैत अनेको अन्य सार्वजनिक ग्रामीण स्थलक संरक्षण, प्रवर्धन लेल सौराठ गामवासीक प्रतिष्ठा चारूकात चर्चा मे रहैत अछि। गाम मे एक सँ बढिकय एक उच्च-प्रतिष्ठित लोक सब छथि। मुदा एहेन महान धरोहरक संरक्षण लेल एकमात्र शेखर बाबु छोड़ि अन्य कियो-कतहु उत्साह सँ डेग बढबैत नहि देखाइत छथि। किछु लोकक शिकायत छन्हि जे डा. शेखर मिश्र ताहि तरहें सबकेँ प्रेरित नहि कय पबैत छथि, चौतरफा उत्साह यैह कारण नहि बनि पबैत छैक। लेकिन ई खोखला आरोप टा थीक कारण डा. मिश्र संग दहेज मुक्त मिथिला समाजिक संस्था संग सहकार्य करैत यदि सौंसे भारत सँ लोकक जुटान २०११ मे ओतय संभव भेलैक तऽ ओकरा निरंतरता देबय लेल समस्त स्थानीय जनताकेँ भले एक व्यक्ति कोना रोकि सकैत छैक।
एक विलक्षण आ महत्त्वपूर्ण परंपरा अन्तक समीप
जे भी हो! सौराठ सभा मृत्युक भोग केँ प्राप्त भऽ रहल अछि, ई चिन्ताक विषय थीक। एहि पर ग्रामीणक संग पड़ोसी गाम-समाजक लोक एकजुटता सँ लागिकय सभावास लेल मेलामय वातावरण आ आमंत्रण प्रक्रिया अपनेता तऽ अवश्य उल्लेखणीय प्रगति देखबाक लेल भेटत। ध्यातव्य इहो अछि जे एहि सभाक व्यवस्थापन लेल कहियो बिहार सरकार लाखों रुपयाक कोष आबंटित करैत छल, बसक सुविधा, कोटा दर पर चीनी, रहबाक इन्तजाम, शौचालय, आदि समस्त इन्तजाम बिहार सरकार द्वारा कैल जाइत छल। लेकिन सरकारहु स्थानीय जनताक उत्साह सँ उत्साहित होइत अछि, जाबत स्थानीय लोक मे एहि धरोहर प्रति उत्साह नहि होयत, भले एकरा पुनर्जीवन कोना भेट सकैत अछि।
सभा लगेबा पर नेतृत्वक आवश्यकता
किछु लोकक इहो आरोप छैक जे सभा लेल दान देल अफरात जमीन पर लोक सब अपन कब्जा जमौने अछि, ओकरा सबकेँ ई डर सता रहलैक अछि जे कहीं सभा फेर लागय लागत आ सरकार एहि दिशा मे ध्यान देमय लागत तऽ ओकर कब्जा नहि रहि पाओत। संभवत: यैह मूल कारण छैक जे अनेरुआ-अनाथ पड़ल जमीन पर कतेको स्थानीय लोक कब्जा जमेबाक कारणे एहि सभा केँ पुन: उत्कर्ष प्राप्त करबा मे मूल बाधक बनैत अछि। किछु लोक अपना केँ अति पिछड़ा आ दलित समाजक मानि सभाक पड़ल जमीन पर घर तक बना लेने अछि, कतेको ग्रामीण सभा मे दान दय देल गेल जमीन पुन: अपना कब्जा मे कय लेने अछि, किछु लोक सभागाछी केँ अपन बपौती संपत्ति मानि मनमर्जी अपना प्रयोग मे आनि रहल अछि।
सभा लगेबाक प्रश्न पर स्थानीय लोकक संग सरकारक उदासीनता
ओतुका सुन्दरता आ अलग-अलग तरहक रख-रखाव लेल यैह अतिक्रमण कएनिहार लोक सब मूल बाधाक कारण बनल स्पष्ट अछि। कतेको बेर सरकारक ध्यानाकर्षण ताहि दिशा मे करेलाक बादो सरकार स्थानीय लोक सँ पंगाबाजी नहि करबाक थेत्थर नीतिक कारण चुप अछि। एतेक तक जे बिहार सरकार द्वारा देल गेल लाखोंक अनुदान राशि केँ सौराठ सभाक बदला अन्यत्र खर्च कय देल गेल, अनुदान बिन प्रयोग केनहिये घुरा देल गेल, लेकिन ई स्थान पुन: विकसित हो ताहि लेल सब मौन अछि। सौंसे मिथिलाक ब्राह्मण एहि लेल एकजुट होइथ तँ निश्चित तौर पर एकर विकास किछुए वर्षक अन्दर संभव होयत आ ई विश्व धरोहर मे अपना केँ सूचीकृत करा सकैत अछि। लेकिन शास्त्र वचनानुसार ब्राह्मण मे कहियो एकता संभव नहि अछि, मैथिल ब्राह्मण तँ ओहुना खण्डी-बुद्धिकेँ मानल जाइत अछि।
मिथिलाक समस्त मैथिल ब्राह्मण मे एकता सँ एकर संरक्षण अछि संभव
अत: एक अति विलक्षण ऐतिहासिक परंपराक अन्त लगभग भऽ गेल अछि आ तेकर दुष्परिणाम ई जे मैथिल ब्राह्मणकेँ आइ घर-कुटमैती, गताते-कुटमैती मे खूब समस्या आबय लागल अछि। प्रवास पर बेसी लोक छितरा गेलाक कारण समुचित वर-कनियां केँ जोड़ी मिलेबाक इन्टरनेट समान बिन-भरोस माध्यम केँ आन किछुओ नहि बचि गेल अछि। जेकर परिणाम अनजातीय विवाह आ अपसंस्कृतिक रूप मे मैथिल ब्राह्मणक बौद्धिक अग्रता केँ नाश कय रहल अछि। वर्णसंकरक उत्पत्ति चरम पर अछि। पौराणिक काल सँ मैथिल ब्राह्मणक योगदान आधुनिक काल मे आबि बस नौकरी-चाकरी तक मे सीमित रहि गेल अछि। मैथिल ब्राह्मणक एहि दुर्दशा मे वैज्ञानिक वैवाहिक परंपरा मे ह्रास एक मूल कारण मानल जाइछ।